title: Madden NFL 10

text: Joukkueiden kokoonpanojen lisäksi pelin grafiikkaa ja fysiikkaa on kehitetty hieman edelliseen peliin nähden. Siinä on mukana pelimuotona Play Now, Family Play (jossa pelin näppäimet ovat yksinkertaistetut), Superstar, Franchise, Fantasy Challenge ja Skill Drills, jossa voi harjoitella eri kuvioita ja peliin liittyviä taktiikoita. Pelattavuuteen muutettiin mahdollisuus käyttää oikeaa analogista tattia, jolla pelaaja voi nopeasti valita haluamansa taktiikan. Moninpeliin lisättiin "icing the kicker" mekaniikka, jossa puolustavan joukkueen ottaessa aikalisän ennen potkua, voi saada potkaisijan hermostuneisuutta suuremmaksi painamalla määrättyä nappia jatkuvasti. Tämä saa vastustajan ohjaimen tärinemisen. Pelin kamerakulmat saivat uuden lisäyksen nimeltä "impact cam", jossa kamera alkaa tärisemään pelissä tapahtuneen ison taklauksen myötä. Franchise tilassa on mahdollista varata pelaajia, ostaa vapaita agentteja ja määrittää joukkueensa palkkakaton.


title: Madden NFL 10

text: Peliin lisättiin Ultimate Team "MUT" pelitila, jonka sai ladata ilmaiseksi 7. tammikuuta 2010. Pelitilassa pelaajat voivat luoda oman joukkueensa ostamalla pelaaja pakkauksia, joita voi saada tietyn määrän kolikkoa vasten. Kolikkoja saa muun muassa voitetuista otteluista ja tekemällä maaleja. Pelaajapakkauksia voi ostaa myös rahalla PlayStation Networkista tai Xbox Livestä.


title: Madden NFL 10

text: Peli sai kokonaisuutena positiiviset arvostelut uudemmille konsoleille. GameRankings ja Metacritic laskivat keskimäärin parhaimmat arvosanat PS3 ja Xbox 360 konsoleille, jotka saivat hieman yli 85 pistettä sadasta. Sitä vastoin PlayStation 2 ja Wii saivat 71 ja 77 pistettä sadasta.


title: Borromeon renkaat

text: Borromeon renkaat on symmetrisesti järjestynyt kuvio, jossa on kolme toisiinsa linkittyvää ympyrää. Kun yhden renkaan poistaa, koko kuvio purkautuu. Borromeon renkaita käytetään esimerkiksi kuvaamaan yhtenäisyyden voimaa, mistä syystä kuvio esiintyy heraldisena symbolina. Renkaita on käytetty myös uskonnollisissa yhteyksissä, jolloin kuvio symboloi Pyhää kolminaisuutta.


title: Borromeon renkaat

text: Matemaattisesti kuviossa on kolme topologista ympyrää, jotka linkittyvät toisiinsa ja muodostavat Brunnin linkin. Borromeon renkaat on yksinkertaisin Brunnin linkki: Jos yhden kolmesta renkaasta poistaa, kaksi muuta eivät enää ole kytköksissä toisiinsa vaan niistä tulee irrallisia. Näin yksi rengas pelkästään "lepää" toisen päällä. Kun kuviota tarkastelee kaksi rengasta kerrallaan, yksikään kahden renkaan elementti ei ole toisiinsa kiinnittynyt Hopfin linkillä. Mutta kun renkaita tarkastelee kolmen renkaan kokonaisuutena, ovat kaikki renkaat toisiinsa kytköksissä.


title: Borromeon renkaat

text: Borromeon renkaisiin liittyvät kytkökset eli Brunnin linkki ja Hopfin linkki, ovat saaneet nimensä saksalaisten matemaatikkojen Hermann Brunnin ja Heinz Hopfin mukaan.


title: Borromeon renkaat

text: Borromeon renkaat on maalattu italialaisen Borromeon perheen sukuvaakunaan. Italiassa ja osin Sveitsin puolella olevan Maggiorejärven Borromeonsaarista kolme kuuluu suvulle. Näistä Isola Bellan saarella sijaitsee suvun barokkilinna "Palazzo Borromeo", jonka rakennutti 1600-luvulla Vitaliano Borromeo (1620–1690). Monissa paikoissa sekä talossa että puutarhassa (mm. kukkaruukun koristeena) on nähtävissä tämä rengassymboli. Renkaat eivät kuitenkaan limity toisiinsa vain yhdellä tavalla; tiluksilla on nähtävissä linkityksestä ainakin neljä eri versiota. Renkaat voivat "ylittää" ja "alittaa" toisiaan eri tavoin. Renkaiden limittäminen on tarkkaa ja virhe on helppo tehdä, sillä kaikissa versioissa Brunnin linkki ei toteudu: jos yhden renkaista poistaa, kaksi muuta voivatkin yhä olla Hopfin linkillä toisissaan kiinni.


title: Borromeon renkaat

text: Vitaliano Borromeoa ei kuitenkaan voi pitää itse kuvion keksijänä. Jo viikingit käyttivät samalla lailla linkittyvää symbolia, joka tosin ei muodostunut ympyröistä vaan kolmioista. Symboli on nimeltään Valknut ja se tunnetaan myös nimellä Odinin kolmio. Odinin kolmiosta on kaksi versiota. Toinen niistä rakentuu samoin kuin Borromeon renkaat, kun taas toinen on apilasolmun tai triquetran kaltainen. Ne ovat silti selvästi sukua toisilleen. Apilasolmu tai triquetra on päättymätön viiva, kuvion voi esimerkiksi piirtää yhdellä vedolla nostamatta kynää välillä paperista.


title: Borromeon renkaat

text: Vaikka Borromeon renkaat ovat kuvattavissa, kyseessä on havaintoharha eli illuusio. Tasossa olevista suorista renkaista ei pysty käytännössä muodostamaan borromeo-mallista kuviota kolmiulotteisena, sillä renkaat joko taipuisivat tai särkyisivät. Sen sijaan kolmioista kuvion pystyy tekemään. Australialainen kuvanveistäjä John Robinson on luonut veistoksen nimeltä ""Intuition"", jossa on metallista tehdyt "Borromeon kolmiot". Robinson teki veistoksen mallin myös pahvista. Pahvinen kolmiulotteinen malli ei kuitenkaan kestä omaa painoaan vaan sortuu litteäksi kuvioksi. Veistos on lahjoitettu Cambridgen yliopiston yhteydessä toimivalle Isaac Newton Instituutille (The Isaac Newton Institute for Mathematical Sciences).


title: Borromeon renkaat

text: Borromeon renkaiden tapaan asettuvia kuvioita voi siis muodostaa myös kolmioista, mutta myös muunlaisista objekteista. Tällaisia voi nähdä esimerkiksi Heraldisissa symboleissa. Ranskalaisen Diane de Poitiers'n (1499–1566) tunnus muodostuu puolikuu-kuvioista. Bangorin tuomiokirkossa on vaakunakilpi, jossa on käytetty käärmeitä vastaavalla tavalla. Englannin Somersetissa sijaitsee Farleigh Hungerfordin linna, jonka ornamenteissa on Borromeon renkaiden sijaan sirppejä.


title: Borromeon renkaat

text: Japanilaisessa taiteessa ympyrät ovat tyyliteltyjä siten, että yhteen limittyvät kuviot esittävät renkaan sijasta jotakin muuta objektia, kuten lintua, bambua tai tomoeta (pilkkua muistuttava kuvio) tai rengas on polygoni, joka näyttää kuusikulmaiselta mutterilta. Kuviot kuitenkin liittyvät toisiinsa Borromeon tapaan.


title: Borromeon renkaat

text: Kolmisäikeinen letti eli palmikko on Borromeon renkaiden tavoin yksi versio Brunnin linkistä. Jos letistä poistetaan yksi säie, koko letti purkautuu. Letissä tehdään ylityksiä ja alituksia, kuten renkaissa. Jos letin muodostavien säikeiden päät kiinnitettäisiin yhteen, jokainen säie muodostaa lenkin eli renkaan.


title: Borromeon renkaat

text: Useissa logoissa on käytetty Borromeon renkaita sinällään tai osana kokonaisuutta. Yksi tällainen on yhdysvaltalaisen P. Ballantine and Sons Brewing Companyn Ballantine-oluiden etiketit ja logo. Kunkin renkaan sisällä on yksi sana, jolla yritys haluaa kuvata oluttaan: "purity" (puhtaus), "body" (täyteläisyys) ja "flavour" (maku). Ballantine Ale on tehnyt symbolin niin tunnetuksi, että Yhdysvalloissa rengaskuvio tunnetaan nimellä Ballantinen renkaat. Legendan mukaan yrityksen perustaja Peter Ballantine sain idean käyttää Borromeon renkaita yhtiön symbolina, kun hän oli huomannut toisiinsa limittyvät kondensoituneesta vedestä muodostuneet renkaat, jotka olutlasit olivat jättäneet pöydälle.


title: SS Virtus

text: Società Sportiva Virtus on jalkapalloseura Acquavivan kunnasta Länsi-San Marinosta. Virtus pelaa San Marinon korkeimmalla sarjatasolla Campionato Sammarinese di Calciossa.


title: SS San Giovanni

text: Società Sportiva San Giovanni on jalkapalloseura Borgo Maggioren kunnasta Keski-San Marinosta. San Giovanni pelaa San Marinon korkeimmalla sarjatasolla Campionato Sammarinese di Calciossa.


title: SP Cailungo

text: Società Polisportiva Cailungo on jalkapalloseura Borgo Maggioren kunnasta Keski-San Marinosta. Cailungo pelaa San Marinon korkeimmalla sarjatasolla Campionato Sammarinese di Calciossa.


Linxian hui-kansan autonominen prefektuuri () on autonominen prefektuuri Gansun maakunnassa Kiinassa. Prefektuurin pinta-ala on 8 116,57 neliökilometriä ja väkiluku 1,95 miljoonaa (2010). Prefektuurin päähallintopaikka on piirikuntatason Linxian kaupunki, jonka keskusta sijaitsee linnuntietä noin 80 kilometriä maakunnan pääkaupunki Lanzhousta lounaaseen.


title: Linxian hui-kansan autonominen prefektuuri

text: Piirikuntatasolla autonominen prefektuuri jaetaan yhteen piirikuntatason kaupunkiin, viiteen piirikuntaan ja kahteen autonomiseen piirikuntaan.


title: Helsingin pikkukirkkoyhdistys

text: Helsingin pikkukirkkoyhdistys on vuosina 1924–1956 toiminut yhdistys, jonka tarkoituksena oli huolehtia esikaupunkialueiden sielunhoitotyöstä laajassa seurakunnassa. Se jatkoi 1918 asetetun pikkukirkkokomitean työtä. Pikkukirkkoliike vaikutti Pohjoismaissa, ja se sai alkunsa 1886 Kööpenhaminasta.


title: Helsingin pikkukirkkoyhdistys

text: Helsingissä Pikkukirkkoyhdistyksen toiminta liittyi Kalliolan setlementtiin. Sen alkuperäinen tarkoitus oli järjestää jumalanpalveluksia ja hartaushetkiä Helsingin ympäristön esikaupungeissa. Toiminta laajeni kesäjuhliksi, pyhäkouluiksi ja kuoroiksi.


title: Helsingin pikkukirkkoyhdistys

text: Yhdistyksen perusti piispa Jaakko Gummerus. Jäseninä oli muun muassa arkkitehtejä, kuten Ilmari Launis (1881–1955), Elias Paalanen (1884–1967) ja Berndt Blom (1868–1932), joita kiinnosti sen vapaaehtoisuuteen perustuva, uudenlaisia tila- ja rakennusratkaisuja kehittelevä toiminta. Yhdistyksen luottosuunnittelijaksi tuli arkkitehti Albert Nyberg. Yhdistys laaditutti mallipiirustuksia. Aktiivijäseniä olivat myös Eino Sormunen, J. H. Tunkelo, Osmo Tiililä, Lauri Apajalahti, Heikki Valanne ja Ensio Kuula Mika Waltarin tiedetään olleen mukana toiminnassa ainakin sen verran, että hänen runojaan julkaistiin yhdistyksen julkaisemassa Pikkukirkon joululehdessä vuosina 1926 ja 1927.


title: Helsingin pikkukirkkoyhdistys

text: Liike vaikutti siihen että kirkoista alkoi muodostua kirkollisia monitoimikeskuksia. Monille paikkakunnille perustettiin pikkukirkkoyhdistyksiä tarkoituksena rakentaa oma kirkko ja järjestää omaa toimintaa.. Paikallisten yhdistysten merkitys väheni seurakuntatyön kehittyessä.


title: ISO 3166-2:MC

text: ISO 3166-2:MC on ISO-standardointijärjestön standardi, joka määrittää geokoodit Monacolle. ISO 3166-2:MC on ISO 3166-2 -standardin osajoukko, joka määrittää 17 kaupunginosan koodit.


title: ISO 3166-2:MC

text: Koodin ensimmäinen osa on ISO 3166-1 -standardin mukainen Monacon maakoodi ”MC” ja toinen osa on kaksikirjaiminen aluekohtainen tunnus.


title: Tupua Leupena

text: Sir Tupua Leupena (1922 – 24. marraskuuta 1996) oli tuvalulainen poliitikko. Leupena toimi toisena Tuvalun kenraalikuvernöörinä 1986–1990. Hänen edeltäjänsä oli Fiatau Penitala Teo.


title: ISO 3166-2:NR

text: ISO 3166-2:NR on ISO-standardointijärjestön standardi, joka määrittää geokoodit Naurulle. ISO 3166-2:NR on ISO 3166-2 -standardin osajoukko, joka määrittää 14 alueen koodit.


title: ISO 3166-2:NR

text: Koodin ensimmäinen osa on ISO 3166-1 -standardin mukainen Naurun maakoodi ”NR” ja toinen osa on kaksikirjaiminen aluekohtainen tunnus.


title: ISO 3166-2:PW

text: ISO 3166-2:PW on ISO-standardointijärjestön standardi, joka määrittää geokoodit Palaulle. ISO 3166-2:PW on ISO 3166-2 -standardin osajoukko, joka määrittää 16 osavaltion koodit.


title: ISO 3166-2:PW

text: Koodin ensimmäinen osa on ISO 3166-1 -standardin mukainen Palaun maakoodi ”PW” ja toinen osa on aluekohtainen numero.


title: Kirovabadin levottomuudet 1988

text:
Kirovabadin levottomuudet 1988 olivat etnisiä väkivaltaisuuksia Kirovabadissa (nykyään Gəncə), Azerbaidžanissa syksyllä 1988. Vuoristo-Karabahin itsenäisyyshankkeen otetua tuulta purjeisiinsa azerit
kostivat kansansa karkoituksen Vuoristo-Karabahista. Azerit hyökkäsivät kymmeniä kertoja armenialaisten kimppuun, mihin neuvostoarmeija puuttui. Sadat armenialaisnaiset ja lapset pakenivat kirkkoon, mitä neuvostosotilaat onnistuivat vain vaivoin suojelemaan raivostuneelta azeriväkijoukolta.


title: Kirovabadin levottomuudet 1988

text: Kirovabadin armenialaisvastaiset mellakat olivat 23. - 27. marraskuuta 1997. Mellakoijat polttivat sotilasajoneuvoja.


title: Kirovabadin levottomuudet 1988

text:
Virallisten tietojen mukaan 1 armenialainen, 3 azeria ja 3 neuvostosotilasta kuoli. Andrei Sahariov oli saanut tietoja, että ainakin 130 armenialaista kuoli ja 200 haavoittui. Joidenkin tietojen mukaan 23. marraskuuta 1988 alkaneessa mellakassa kuoli jo seuraavaan päivään mennessä
kymmeniä.


title: Kobolttioksalaatti

text: Kobolttioksalaatti (COCo) on koboltti- ja oksalaatti-ionien muodostama ioniyhdiste. Yhdistettä voidaan käyttää hienojakoisen koboltin ja katalyytteinä käytettävien kobolttiyhdisteiden valmistuksessa.


title: Kobolttioksalaatti

text: Kobolttioksalaatti on huoneenlämpötilassa vaaleanpunaista kiteistä ainetta. Se ei käytännöllisesti katsoen liukene veteen, mutta liukenee hieman happoihin ja hyvin ammoniakkiliuoksiin. Kuumennettaessa noin 250 °C:n lämpötilaan kobolttioksalaatti hajoaa kobolttioksidiksi ja hiilidioksidiksi. Yhdisteestä tunnetaan kaksi kidevedellistä muotoa, jotka ovat dihydraatti (COCo·2HO) ja tetrahydraatti (COCo·4HO). Kuumennettaessa kobolttioksalaatin tetrahydraattia 100 °C:n lämpötilaan puolet kidevedestä poistuu ja muodostuu dihydraattia.


title: Kobolttioksalaatti

text: Kobolttioksalaattia voidaan valmistaa saostamalla vesiliukoisesta kobolttisuolan liuoksesta oksaalihapon tai alkalimetallioksalaattien avulla.


title: Kobolttioksalaatti

text: Kobolttioksalaatin tärkein käyttökohde on hienojakoisen kobolttijauheen valmistus jauhemetallurgisia prosesseja varten. Sitä käytetään myös katalyyttinä ja katalyyttien valmistamiseen sekä vetysyanidin stabilisaattorina.


title: Ivan Solovjov

text: Ivan Vladimirovitš Solovjov (, s. 29. maaliskuuta 1993 Kaluga) on venäläinen jalkapalloilija, joka edustaa Veikkausliigassa pelaavaa FC Lahtea lainasopimuksella Venäjän valioliigan FK Zenit Pietarista. Pelipaikaltaan vasenjalkainen Solovjov on vasen keskikenttäpelaaja.


title: Ivan Solovjov

text: Solovjov on Dynamo Moskovan kasvatti. Hän pelasi seuran edustusjoukkueen paidassa Venäjän valioliigassa kaudella 2012–2013 12 ottelua tehden yhden maalin. Elokuussa 2013 Solovjov siirtyi saman sarjan Zenitiin. Hän oli kaudella 2013–2014 lainalla valioliigan Amkar Permissä pelaten kolme ottelua. Debyyttinsä Zenitin edustusjoukkueen paidassa Solovjov teki kaudella 2014–2015 pelaten yhden ottelun valioliigassa. Hän pelasi kauden aikana myös kaksi Mestarien liigan karsintaottelua. Huhtikuussa 2016 Solovjov teki lainasopimuksen Suomen Veikkausliigan FC Lahden kanssa.


title: Ivan Solovjov

text: Solovjov on edustanut Venäjää alle 18-, alle 19- ja alle 21-vuotiaissa.


title: Brijesh Lawrence

text: Brijesh Sharmari "BJ" Lawrence (s. 27. joulukuuta 1989 Basseterre) on saintkittsnevisläinen pikajuoksija, pikaviestin MM-mitalisti. Hän on edustanut yhdysvaltalaista Doane College Tigers -seuraa. Hän on pituudeltaan 180 cm.


title: Brijesh Lawrence

text: Lawrence karsiutui 100 metrin puolivälierissä Delhin Kansainyhteisön kisoissa 2010. Keski-Amerikan ja Karibian mestaruuskilpailuissa 2011 hän sijoittui 200 metrillä neljänneksi ja sai pronssia 4 × 100 metrin viestissä. Daegun MM-kilpailuissa hän karsiutui 200 metrin alkuerissä ja juoksi ankkuriosuuden pronssia saaneessa Saint Kitts ja Nevisin 4 × 100 metrin viestijoukkueessa. Saman vuoden Guadalajaran Pan-Amerikan kisoissa hän karsiutui 200 metrin välierissä ja juoksi ankkuriosuuden hopeaa saaneessa pikaviestijoukkueessa.


title: Brijesh Lawrence

text: Lawrence karsiutui 60 metrin välierissä Istanbulin sisäratojen MM-kilpailuissa 2012. Lontoon olympialaisissa 2012 hän kuului alkuerissä karsiutuneeseen pikaviestijoukkueeseen. Sopotin MM-hallikilpailuissa 2014 hän karsiutui jälleen 60 metrin välierissä. Hän juoksi kolmannen osuuden Saint Kitts ja Nevisin joukkueessa, joka sai IAAF World Relays -kilpailuissa 2014 hopeaa 4 × 200 metrin viestissä. Glasgow'n Kansainyhteisön kisoissa 2014 hän karsiutui 100 metrin välierissä ja 200 metrin alkuerissä.


title: Brijesh Lawrence

text: Lawrence kuului Saint Kitts ja Nevisin joukkueisiin, jotka sijoittuivat vuoden 2015 World Relays -kilpailuissa kuudenneksi 4 × 100 ja 4 × 200 metrin viesteissä. Saman vuoden Pohjois- ja Keski-Amerikan sekä Karibian mestaruuskilpailuissa hän sijoittui 200 metrillä seitsemänneksi. Hän karsiutui 100 metrin alkuerissä Toronton Pan-Amerikan kisoissa ja Pekingin MM-kilpailuissa.


title: Afrodite Pandemoksen pyhäkkö

text: Afrodite Pandemoksen ja Peithon pyhäkkö oli antiikin aikainen Afrodite Pandemokselle ja Peitholle omistettu pyhäkkö Ateenan Akropolis-kukkulan lounaisrinteessä Kreikassa.


title: Afrodite Pandemoksen pyhäkkö

text: Pyhäkkö liittyi nimensä mukaisesti Afrodite Pandemoksen eli ”Kaiken kansan Afroditen” kulttiin, jonka Theseuksen kerrotaan perustaneen yhdistettyään Attikan kylät Ateenan kaupungiksi, sekä tähän liittyneen Peithon eli ”Suostuttelun” henkilöitymän kulttiin. Pyhäkkö saattaa olla todellisuudessa Solonin arkaaisella kaudella 500-luvulla eaa. perustama. Pyhäkköä käytettiin muun muassa Afrodisia-juhlassa, jolloin paikalla uhrattiin Afroditelle pyhitettyjä kyyhkysiä.


title: Afrodite Pandemoksen pyhäkkö

text: Pyhäkkö sijaitsi Pausaniaan mukaan Asklepieionin ja Propylaian välisellä alueella. Pyhäkkö on paikannettu Akropoliin rinteeseen Athene Niken temppelin alapuolelle muun muassa alueelta löydetyn piirtokirjoituksen ja muiden jäännösten, kuten friisin osien, perusteella. Pyhäkön säilyneet jäännökset ovat peräisin varhaiselta hellenistiseltä ajalta.


title: Afroditen ja Eroksen pyhäkkö

text: Afroditen ja Eroksen pyhäkkö oli antiikin aikainen Afroditelle ja Erokselle omistettu pyhäkkö Akropolis-kukkulan pohjoisrinteessä Ateenassa Kreikassa.


title: Afroditen ja Eroksen pyhäkkö

text: Pyhäkkö sijaitsi Akropoliin pohjoisrinteen puolessa välissä suoraan Erekhtheionin koilliskulman alapuolella. Pyhäkkö oli ulkoilmapyhäkkö, joka koostui kukkulan seinämästä sekä sen edessä olleesta tasanteesta. Pyhäkölle johti kukkulan ympäri kiertänyt Peripatos-tie. Pyhäkköä on saatettu käyttää Afroditen ja Eroksen juhlien lisäksi myös Arrheforia-juhlassa. Erään tulkinnan mukaan arrheforoi olisivat laskeutuneet kukkulalta pyhäkölle salaista kulkuväylää pitkin tuoden pyhäkölle mystisiä esineitä sekä vieden takaisin ylös jotain muuta. On kuitenkin mahdollista, että kyseessä oli joku toinen Afroditen pyhäkkö.


title: Afroditen ja Eroksen pyhäkkö

text: Pyhäkön paikan tunnisti yhdysvaltalainen arkeologi Oscar Bronner vuonna 1931. Paikka on tunnistettu Afroditelle omistetuksi pyhäköksi sieltä tehtyjen löytöjen perusteella. Näihin kuuluvat muun muassa kaksi piirtokirjoitusta, joista toinen mainitsee Afroditen ja toinen Erokselle omistetun juhlan; veistosten osat; kukkulan seinämään veistoksia varten kaiverretut syvennykset, joita on yli 20 kappaletta; sekä lukuisat votiivilahjat, kuten keramiikka ja figuriinit, mukaan lukien sukuelimiä esittävät pienet laatat.


title: Agrippan muistomerkki

text: Agrippan muistomerkki oli antiikin aikainen muistomerkki Ateenan Akropolis-kukkulalla Kreikassa. Muistomerkistä on säilynyt nykyaikaan vain sen jalustana toiminut pylväs.


title: Agrippan muistomerkki

text: Muistomerkki rakennettiin alun perin hellenistisellä ajalla vuonna 178 eaa. Sen rakennutti Pergamonin kuningas Eumenes II juhlistaakseen voittoaan Panathenaia-juhlien valjakkoajoissa. Muistomerkin pylvään päällä oli pronssinen luonnollisen kokoinen nelivaljakko, jota ohjastivat Eumenes ja hänen veljensä Attalos II. Veljekset rakennuttivat Ateenaan myös muun muassa Eumeneen stoan ja Attaloksen stoan. Nykyisen nimensä muistomerkki sai, kun ateenalaiset omistivat sen roomalaisella ajalla vuonna 27 eaa. keisari Augustuksen vävylle Marcus Agrippalle kiitokseksi tämän Agoralle rakennuttamasta Agrippan odeionista.


title: Agrippan muistomerkki

text: Agrippan muistomerkki sijaitsee Propylaian länsipuolella porttirakennuksen pohjoissiiven edustalla. Muistomerkin säilynyt jalusta on tehty Hymettos-vuoren siniharmaasta marmorista, ja sen korkeus on 8,9 metriä. Se on rakennettu kiviselle, porrastetulle jalustalle, jonka koko on 3,8 x 3,3 metriä ja korkeus 4,5 metriä. Muistomerkki kohoaa yhtä korkealle kuin etelämpänä sijaitseva Athene Niken temppeli. Pylväässä on Agrippalle osoitettu omistuskirjoitus, jonka alla on jäännöksiä varhaisemmasta, poispyyhitystä Eumenes II:n omistuskirjoituksesta. Agrippalle osoitettu kirjoitus kuuluu:


title: Arrheforeion

text: Arrheforeion (; joskus myös "Arreforeion" tai "Arreforion") oli antiikin aikainen rakennus Ateenan Akropolis-kukkulalla. Sitä käyttivät "arrheforoi" eli kulttitehtäviä suorittaneet nuoret tytöt.


title: Arrheforeion

text: Arrheforeionina pidetään Akropoliin rakennusta, johon viitataan tutkimuksessa myös nimellä Rakennus III. Se sijaitsi kukkulan pohjoislaidalla Erekhtheionin ja Pandroseionin luoteispuolella, ja se oli rakennettu lähes kiinni kukkulan pohjoiseen linnoitusmuuriin. Arrheforeion rakennettiin suunnilleen 400-luvun lopulla eaa. Se edusti oletettavasti doorilaista tyyliä. Rakennuksen perustusten koko on noin 12 x 12 metriä ja siihen liittyneen pihan koko noin 16 x 9 metriä. Rakennukselta johti maanalainen käytävä linnoitusmuurin toiselle puolelle Akropoliin pohjoisrinteellä olleelle niin kutsutulle Mykeneläiselle lähteelle sekä lukuisille pienille pyhäköille.


title: Arrheforeion

text: Arrheforoi, joita oli kaksi kappaletta, olivat nuoria ylhäisten sukujen tyttöjä, joille oli uskottu Athenen kulttiin liittyviä tehtäviä muistumana Kekropsin tyttäristä ja Erikhthonioksen myytistä. Heidän tehtävänsä oli kutoa vuosittain uusi peplos Athenen kulttikuvalle Panathenaia-juhliin. Arrheforeion-rakennusta käytettiin ilmeisesti tässä työssä. Rakennuksen pihaa käytettiin esimerkiksi tyttöjen palloleikkeihin. Panathenaia-juhlissa peplos puettiin Athene Poliaan temppelissä ja myöhemmin Erekhtheionissa olleen vanhan Athenen kulttikuvan päälle.


title: Arrheforeion

text: Rakennukseen liittyi myös Arrheforia-juhla, johon liittyneessä öisessä rituaalissa kyseisten tyttöjen piti kuljettaa jotain mystistä sisältänyt kori pois ja takaisin Akropoliille maanalaista tunnelia pitkin. Erään teorian mukaan tytöt olisivat noutaneet tuoretta multaa joltakin Afroditen puutarhapyhäköltä (mahdollisesti Afroditen ja Eroksen pyhäkkö) ja tuoneet sen esimerkiksi Pandroseionin pyhälle oliivipuulle. Näin kyseessä olisi ollut hedelmällisyysriiti.


title: Artemis Brauronian pyhäkkö

text:
Artemis Brauronian pyhäkkö eli Brauroneion () oli antiikin aikainen Artemiille omistettu pyhäkkö Ateenan Akropolis-kukkulalla. Se liittyi Artemiin kulttiin Brauronissa.
Brauroneion rakennettiin arkaaisella kaudella 500-luvun eaa. puolessa välissä. Sen rakennutti mahdollisesti tyranni Peisistratos, joka oli kotoisin Brauronin alueelta itäisestä Attikasta. Pyhäkkö oli omistettu Brauronin Artemiin kultille. Tämän uskottiin suojelevan synnyttäviä ja juuri synnyttäneitä naisia. Pyhäkkö oli Attikan merkittävin Artemiille omistettu kulttipaikka Brauronin temppelin jälkeen. Sitä käytettiin muun muassa naisten Artemiille antamien votiivilahjojen säilyttämiseen. Rakennus uusittiin klassisella kaudella noin 430 eaa.


title: Artemis Brauronian pyhäkkö

text: Brauroneion sijaitsi Akropoliin lounaislaidalla kukkulan porttirakennuksen Propylaian eteläpuolella ja Khalkotheken länsipuolella. Rakennus oli pii-kirjaimen muotoinen stoa eli pylväshalli, jonka pituus oli noin 38 metriä ja leveys noin 7 metriä. Stoa avautui pohjoiseen, ja sen julkisivussa oli kymmenen pylvästä, jotka edustivat doorilaista tyyliä. Stoan kummassakin päässä oli siipirakennus, joiden koko oli 10 x 7 metriä. 400-luvulla eaa. itäsiipi uusittiin, ja sen kooksi tuli 17 x 7 metriä. Pyhäkkö oli ympäröity pohjoispuolelta aitauksella. Stoan takaseinä oli kiinni Akropoliin etelälaidan linnoitusmuurissa.


title: Artemis Brauronian pyhäkkö

text: Pyhäkössä on mahdollisesti ollut Brauronin temppelin tavoin Artemiin puinen kulttipatsas. Pausaniaan mukaan pyhäkössä oli myös toinen, Praksiteleen veistämä kulttikuva. Sen pää on nykyisin Akropolis-museossa.


title: Artemis Brauronian pyhäkkö

text: Pyhäkkö on säilynyt erittäin huonosti. Siitä on merkkinä lähinnä kalliossa olevat leikkaukset, joista sen koko ja muoto on voitu päätellä.


title: Athene Erganen pyhäkkö

text: Athene Erganen pyhäkkö oli antiikin aikainen Athene Erganelle omistettu pyhäkkö tai pieni temppeli Ateenan Akropolis-kukkulalla Kreikassa. Pyhäkön paikkaa ei ole löydetty, mutta sen oletetaan sijainneen jossakin Artemis Brauronian pyhäkön itäpuolella ja Khalkotheken pohjoispuolella.


title: Athene Erganen pyhäkkö

text: Athene Erganen kultti oli Athenen kultti tämän ominaisuudessa kaupungin käsityöläisyyden suojelijana. Akropoliilta on löydetty viisi piirtokirjoitusta, joiden perusteella kukkulalla oli Athene Erganen kulttipaikka. Kaksi näistä on löydetty Artemis Brauronian pyhäkön ja Parthenonin länsipään väliseltä alueelta, millä perusteella pyhäkön oletetaan yleisimmin sijainneen kyseisellä alueella. Mikäli tämä pitää paikkansa, pyhäkkö on rakennettu aikaisintaan klassisella kaudella 400-luvun lopulla eaa., jolloin alueella oleva tasanne syntyi muiden rakennustöiden yhteydessä.


title: Rooman ja Augustuksen temppeli

text:
Rooman ja Augustuksen temppeli oli antiikin aikainen temppeli Ateenan Akropolis-kukkulalla. Se rakennettiin roomalaisella ajalla, ja se oli omistettu Roma-jumalattarelle eli Rooman kaupungin henkilöitymälle sekä keisari Octavianus Augustukselle.
Temppeli rakennettiin Augustuksen hallituskaudella ensimmäisen vuosisadan eaa. lopulla, todennäköisesti noin 19–17 eaa. Temppelin oletetaan yleensä sijainneen Parthenonin itäpuolella, mistä on löydetty useita temppelin osia sekä kooltaan noin 10,5 x 13 metrin kokoiset rakennuksen perustukset. Toisen teorian mukaan temppeli olisi kuitenkin sijainnut Erekhtheionin itäpuolella. Tämä tulkinta perustuu muun muassa Akropoliin esityksiin roomalaisaikaisissa rahoissa. Temppeli oli Akropoliin ainoa roomalaisaikainen pyhäkkö ja koko Ateenan ainoa keisarikultille omistettu temppeli.


title: Rooman ja Augustuksen temppeli

text: Temppeli oli pieni, valkoisesta marmorista rakennettu pyörötemppeli. Se oli monopteraalitemppeli, ja siinä oli julkisivussa yhdeksän joonialaista pylvästä eikä sisäpuolista seinää. Pylväät muistuttavat Erekhtheionin korjauksessa samaan aikaan käytettyjä pylväitä. Temppelin halkaisija oli noin 8,6 metriä, ja sen korkeus oli noin 7,3 metriä. Rakennuksessa oli kartiomainen tai kupumainen katto. Temppelin epistyylissä on piirtokirjoitus, jonka mukaan Ateenan kaupunki omisti temppelin Roma-jumalattarelle ja Augustukselle. Temppelin oli mahdollisesti tarkoitus toimia Ateenan uskollisuuden ilmauksena keisarille, sillä Rooman sisällissodassa kaupunki oli tukenut sodan hävinnyttä Marcus Antoniusta.


title: Rooman ja Augustuksen temppeli

text: Temppelissä on mahdollisesti ollut Roman ja Augustuksen patsaat, mutta niistä ei ole säilynyt osia nykyaikaan.


title: Dionysos Eleuthereuksen pyhäkkö

text: Dionysos Eleuthereuksen pyhäkkö oli antiikin aikainen Dionysos Eleuthereukselle omistettu pyhäkkö Ateenan Akropoliin kaakkoisrinteessä. Pyhäkköalueen tunnetuin osa on Dionysoksen teatteri. Lisäksi siihen kuului Dionysokselle omistettuja temppeleitä. Pyhäkön rauniot ovat osa Akropoliin etelärinteen arkeologista kohdetta.


title: Dionysos Eleuthereuksen pyhäkkö

text: Pyhäkköalue syntyi alun perin arkaaisella kaudella 500-luvulla eaa., kun Dionysos Eleuthereuksen kultti tuotiin Ateenaan Boiotiasta Peisistratoksen suvun tyrannian aikana. Alussa alueella oli vanhempi Dionysoksen temppeli, joka rakennettiin noin 550–500 eaa., sekä Dionysoksen teatteri, joka kehittyi Akropoliin rinteeseen samoihin aikoihin. Varsinainen pyhäkkö rakennettiin klassisen kauden lopulla noin vuonna 350 eaa. aitaamalla varhaisemman temppelin ja teatterin alue peribolos-muurilla. Samalla alueelle rakennettiin uusi Dionysoksen temppeli sekä stoa eli pylväshalli. Sekä vanhaa että uutta temppeliä käytettiin yhtä aikaa, toisin sanoen uusi temppeli ei korvannut vanhaa. Alueella vietettiin muun muassa Dionysia-juhlaa.


title: Dionysos Eleuthereuksen pyhäkkö

text: Alueen arkeologiset kaivaukset suoritettiin pääosin 1800-luvun loppupuolella. Kaivauksia suorittivat kreikkalaiset ja saksalaiset arkeologit. Alue kunnostettiin vuosina 1961–1962 sekä 1998–2004.


title: Dionysos Eleuthereuksen pyhäkkö

text: Dionysos Eleuthereuksen pyhäkön alue sijaitsee Akropoliin kaakkoisrinteessä eli Akropoliin etelärinteen arkeologisen alueen itäpäässä. Antiikin aikana pyhäkköalueen ympäröi epäsäännöllisen muotoinen aitaus länsi-, etelä- ja itäsivulla. Teatteri kattoi pyhäkköalueen pohjoislaidan. Pyhäkköalueen sisäänkäynti oli itäsivulla. Sille johti Akropoliin itäpuolella kulkenut Kolmijalkojen katu eli Tripodien katu. Pyhäkön rakennuksista on säilynyt vain perustuksia lukuun ottamatta teatteria, joka on säilynyt paremmin. Pyhäkköalueen länsipuolella sijaitsi Asklepieion ja itäpuolella Perikleen odeion.


title: Dionysos Eleuthereuksen pyhäkkö

text: Dionysoksen teatteri


title: Dionysos Eleuthereuksen pyhäkkö

text: Dionysokselle omistettu teatteri rakennettiin alun perin 500-luvulla eaa. Nykyisin paikalla olevat jäänteet ovat pääosin peräisin teatterin rakennusvaiheesta noin vuodelta 350 eaa. Teatterin katsomoon, jota laajennettiin usein vuosisatojen varrella, mahtui sen laajimmassa vaiheessa noin 15 000–16 000 katsojaa. Teatteri on pyhäkköalueen parhaiten säilynyt rakennus.


title: Dionysos Eleuthereuksen pyhäkkö

text: Vanha Dionysoksen temppeli


title: Dionysos Eleuthereuksen pyhäkkö

text: Vanha Dionysoksen temppeli rakennettiin noin 550–500 eaa. Se oli pieni temppeli, joka edusti doorilaista tyyliä. Sen koko oli noin 13,5 x 8 metriä, ja se oli tehty kalkkikivestä. Temppelissä oli itään päin avautunut naos eli cella sekä pronaos, jonka edessä oli kaksi pylvästä. Sisällä temppelissä oli Dionysos Eleuthereuksen kulttipatsas.


title: Dionysos Eleuthereuksen pyhäkkö

text: Uusi Dionysoksen temppeli


title: Dionysos Eleuthereuksen pyhäkkö

text: Uusi Dionysoksen temppeli rakennettiin vanhan temppelin eteläpuolelle noin vuonna 350 eaa. Siinä oli myös itään päin avautuva naos ja pronaos, ja sen julkisivussa oli neljä doorilaista pylvästä. Temppelin koko oli noin 22 x 9,3 metriä. Sisällä temppelissä oli Alkameneen veistämä Dionysoksen kullasta ja norsunluusta valmistettu kulttipatsas.


title: Dionysos Eleuthereuksen pyhäkkö

text: Dionysoksen alttari


title: Dionysos Eleuthereuksen pyhäkkö

text: Dionysoksen alttari sijaitsi pyhäkköalueen eteläosassa. Sen koko oli noin 11,5 x 3,3 metriä.


title: Dionysos Eleuthereuksen pyhäkkö

text: Stoa


title: Dionysos Eleuthereuksen pyhäkkö

text: Stoa eli pylväshalli rakennettiin vanhan Dionysoksen temppelin pohjoispuolelle noin vuonna 350–330 eaa. niin, että temppeli jäi stoan länsipäähän. Myös stoa edusti doorilaista tyyliä. Sen pituus oli noin 62,3 metriä ja leveys noin 8,1 metriä. Stoa avautui etelään, ja sen julkisivussa arvioidaan olleen 22 pylvästä. Sen pohjoisseinänä toimi Dionysoksen teatterin skene-rakennuksen eteläseinä. Stoan länsipäästä oli erotettu noin 12 x 8,1 metrin kokoinen huone, joka avautui itään. Stoan ajatellaan yleensä olleen yksikerroksinen, mutta erään teorian mukaan siinä olisi ollut kaksi kerrosta.


title: Dionysoksen temppeli

text: Dionysoksen temppeli tai Dionysoksen pyhäkkö voi viitata seuraaviin antiikin aikaisiin Dionysokselle omistettuihin temppeleihin tai pyhäköihin:


title: Khalkotheke

text:
Khalkotheke () oli antiikin aikainen rakennus Ateenan Akropolis-kukkulalla.
Khalkotheke rakennettiin klassisella kaudella 400-luvun eaa. puolessa välissä. Sen rakennutti mahdollisesti Kimon. Myöhemmin rakennusta laajennettiin ja kunnostettiin. Rakennuksen nimi on peräisin siitä, että sitä käytettiin kukkulan pyhäköille lahjoitettujen pronssisten ("khalkos") ja muiden metallista tehtyjen votiivilahjojen, kuten aseiden, patsaiden ja erilaisten astioiden, säilyttämiseen. Lahjoja pidettiin Athenen omaisuutena, ja ne oli luetteloitu kiviseen steleen (n. 353/352 eaa.), joka oli pystytetty rakennuksen etupuolelle.


title: Khalkotheke

text: Khalkotheke sijaitsi Akropoliin lounaislaidalla Artemis Brauronian pyhäkön eli Brauroneionin itäpuolella ja Parthenonin länsipuolella. Rakennus oli pitkänomainen, ja sen pituus oli noin 43 metriä ja leveys noin 14 metriä. Sen julkisivu oli pohjoiseen päin. Rakennuksessa oli kolme ovea, ja sen pylväät edustivat doorilaista tyyliä. Eteläsivulla se yhdistyi Akropoliin eteläpuoliseen linnoitusmuuriin. Rakennuksen sisäpuolella kattoa tuki kuusi pylvästä, jotka jakoivat rakennuksen kahteen laivaan. Julkisivun puolelle lisättiin portiikki 300-luvulla eaa. Se yhdisti rakennuksen Parthenonin läntiseen esipihaan.


title: Khalkotheke

text: Khalkoteke on säilynyt hyvin huonosti. Siitä on merkkinä lähinnä kalliossa olevat leikkaukset, joista sen koko ja muoto on voitu päätellä, sekä vähäisiä perustusten osia.


title: Klepsydra (Ateena)

text: Klepsydra () oli antiikin aikainen lähdekaivo Akropolis-kukkulan luoteisrinteessä Ateenassa Kreikassa.


title: Klepsydra (Ateena)

text: Klepsydra sijaitsee Propylaian ja Agrippan muistomerkin pohjoispuolella kohdassa, jossa Agoralta tullut Panathenaia-juhlan tie ja Akropoliin kiertävä Peripatos risteävät. Lähde oli käytössä jo mykeneläisellä ajalla. Lähdekaivorakennuksen rakennutti Kimon klassisen kauden alussa 400-luvulla eaa. Rakennus säilyi käytössä bysanttilaisena aikana, jolloin sen yhteydessä oli apostoleille omistettu kappeli, ja edelleen frankkivallan ajalle saakka.


title: Klepsydra (Ateena)

text: Klepsydra koostui kaivosta ja vesisäiliöistä, ja siinä oli holvattu katto. Lähdekaivon yhteydessä olevasta luolasta on löytynyt piirtokirjoitus, jonka mukaan se oli omistettu nymfeille. Klepsydran itäpuolella sijaitsi joukko luolia, jotka toimivat pyhäkköinä: nämä olivat Apollon Hypoakraioksen luola, Olympoksen Zeuksen luola sekä Panin luola.


title: École Militaire

text: École Militaire on historiallinen sotilasakatemia ja sen rakennuskompleksi Pariisin 7. arrondissementissa, Marskentän kaakkoispuolella. École Militairen tiloissa toimii edelleen useita Ranskan valtion sotilaskouluja.


title: École Militaire

text: École Militairen perusti Ranskan kuningas Ludvig XV vuonna 1751 kuninkaalliseksi sotilasakatemiaksi, jossa vähävaraisten aatelisperheiden pojista koulutettaisiin upseereita. Aloitteen koulun perustamiseen olivat tehneet markiisitar Madame de Pompadour ja pankkiiri Joseph Pâris Duverney. Rakennuksen suunnitteli arkkitehti Ange-Jacques Gabriel. Kuningas antoi hänelle ohjeeksi, että rakennuksen tulisi olla mittasuhteiltaan yhtä suuri kuin Ludvig XIV:n aikana rakennettu läheinen Hôtel des Invalides. Rakennushanke venyi. Vaikka ensimmäiset oppilaat otettiin sisään jo vuonna 1756, päärakennus valmistui kokonaisuuden ensimmäisenä osana vasta 1773. Kun viereistä Marskenttää alettiin käyttämään akatemian kadettien harjoituskenttänä, Gabriel päätti suunnata päärakennuksen julkisivun kentän puolelle. Arkkitehti Alexandre-Théodore Brongniart vei sivusiipien suunnittelutyön loppuun Gabrielin jälkeen. École Militairea pidetään arkkitehtonisesti merkittävänä kokonaisuutena ja ranskalaisen klassismin malliesimerkkinä. Sisätilojen koristelu edustaa Ludvig XVI:n ajan tyyliä.


title: École Militaire

text: École Militairen alkuperäinen sotilasakatemia suljettiin vuonna 1787. Laitoksessa itsekin opiskellut kenraali Napoleon Bonaparte teki rakennuksesta päämajansa vuonna 1795, ja myöhemmin se toimi Ranskan keisarillisen kaartin kasarmina. Vuodesta 1878 tiloissa toimi Ranskan yleisesikunta-akatemia "École supérieure de guerre" ja vuodesta 1911 "Centre des hautes études militaires". Nykyään Ècole Militairen tiloissa toimivia oppilaitoksia ovat muun muassa "École de guerre", "Institut des hautes études de défense nationale" (IHEDN) ja "Centre des hautes études militaires" (CHEM).


title: Ainesjärvi

text: Ainesjärvi on Pirkanmaalla Ylöjärvellä Länsi-Aureella sijaitseva järvi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Ainesjärvi on osa Aurejärven aluetta.


title: Ainesjärvi

text: Järven pituus on 1,6 kilometriä, leveys 900 metriä ja sen pinta-ala on 86 hehtaaria. Se sijaitsee Aurejärven eteläosan kaakkoispuolella seututien 332 pohjoispuolella. Järven ympäristön maasto on järvien rikkomaa kangasmetsää. Järvessä on iso saari nimeltään Vähäsaari sekä pieni luoto Isosaaren niemen länsipuolella. Isosaari on maatunut niemeksi, koska vedenpintaa on aikoinaan alentunut. Järven syvänteessä on 24 metriä syvää ja se sijaitsee Isosaaren niemen pohjoispuolella.


title: Ainesjärvi

text: Järveen laskee kahdeksan metsäojaa eteläisiltä pieniltä soilta. Lännestä laskee pieni oja Valkeajärven suunnalta, joka kuuluu Pitkäjärven valuma-alueeseen. Etelästä tulee kaksi ojaa, jotka ovat Ahvenlammin ja Vähä Kivijärven laskuojat. Koska valuma-alue on vain 8 km², vaihtuu vesi järvessä hitaasti. Veden laskennallinen viipymä on keskimäärin 1 060 vuorokautta eli melkein kolme vuotta. Järven oma laskuoja on 150 metriä pitkä ja se laskee Aurejärveen. Rantaviivan pituus on 5,9 kilometriä. Itärantojen rinteet ovat osa Linnanharjua, joka kuuluu samaan harjujaksoon kuin Seitsemisharju. Rannoille tai niiden läheisyyteen on rakennettu lähes 50 vapaa-ajan asuntoa ja ympäristössä sijaitsee kolme maatilaa. Niille johtaa tiet yhdystieltä 14272 tai seututieltä 332. Pari kilometriä etelään sijaitsee Seitsemisen kansallispuisto.


title: Ainesjärvi

text: Järven valuma-alue on suovaltaista metsämaata. Valuma-alueen eteläosa sijoittuu Seitsemisen kansallispuiston alueelle, missä suot ovat pääsääntöisesti ojittamatta. Järven vesi on kirkasta, ruskean väristä ja samalla runsashumuksista. Humuspitoisuus on voimistunut vuosien varrella ajan ja syynä pidetään yleisesti metsä- ja suo-ojituksen vaikutuksia. Länsi-Aureen kylän ympäristössä on valuma-alueella myös peltoa. Järven vedenlaatua rasittaa myös vapaa-ajan asuntojen tuoma hajakuormitus.


title: Ainesjärvi

text: Ainesjärven vedenlaatua on tutkittu vuosina 1977, 1981, 1990, 1993, 2000 ja 2013. Ainesjärven veden happamuudentaso ei ole laskenut kovin alhaiseksi ja sitä voidaan luonnehtia lähinnä hapahkoksi järveksi. Humuksen runsaan määrän vuoksi puskurikyky happamoitumista vastaan on ainaostaa välttävä tai heikko. Tämän vuoksi sadevesien vaikutus järven pH-arvoihin ovat suuret. Järven fosforipitoisuudet ovat vaihdelleet alhaisesta aina lievästi rehevöityneeseen tasoon. Typpipitoisuus on pysytellyt lähellä luonnon normaalitasoa, mutta hetkittäin se on sen ylittänytkin. Järven rehevyyden tasossa on pitkällä aikavälillä lievä nouseva trendi. Happitilanne on vaihdellut erinomaisesta tyydyttävään. Kesällä 1977 happitilanne oli erinomainen, vaikka tutkimuksessa huomattiin järvessä lämpötilan muodostama kerrostuneisuus. Samoina vuosina oli järvessä happea koko talven, vaikka alusveteen jäi happea vähemmän. Mitään suurta happivajetta ei siis esiintynyt. Vuonna 2013 oli happitilanne talvella heikoin kaikista tutkimusvuosista. Silloin oli happi kulunut pohjan läheltä vähiin, vaikka aivan hapettomaksi ei syvin vesikerros muodostunut. Huolestuttavaa kuitenkin oli, että sedimentissä oli käynnistynyt ravinteiden takaisin liukeneminen ja sisäinen kuormitus oli siten käynnistynyt. Pohjan lähellä vesi oli sameaa ja sen rautapitoisuudet, mangaanipitoisuudet ja muut ravinnepitoisuudet olivat kohonneet. Ainesjärvi soveltuu virkistyskäyttöön tyydyttävästi.


title: Ainesjärvi

text: Ainesjärven pohjoisrannalla sijaitsee kivikautinen asuinpaikka, josta on löytynyt kivestä valmistettu kourutaltta (Kansallismuseossa luetelonumerolla KM 9893). Asuinpaikka on rajattu 160 metrin korkeuskäyrän yläpuolelle. Kivikauden asuinpaikat olivat yleisen käsityksen mukaan aivan vesirajassa ja silloin Ainesjärven vedenpinta on saattanut olla jopa 160 metriä merenpinnan yläpuolella. Tämä on noin neljä metriä nykyistä vedenkorkeutta korkeammalla. Jos näin on ollut, oli Ainesjärvi sillon Aurejärven lahti ja asuinpaikka sijaitsi niemen kannaksella.


title: Mykeneläinen lähde

text: Mykeneläinen lähde on nimitys, jota käytetään eräästä Ateenan Akropolis-kukkulan pohjoisrinteellä sijainneesta lähteestä ja siihen liittyneestä kaivorakennelmasta Kreikassa. Kaivo on ajoitettu mykeneläiselle ajalle 1200-luvulle eaa. Se oli mykeneläisen Ateenan merkittävimpiä lähteitä ja mahdollisti Akropoliin käyttämisen linnavuorena.


title: Mykeneläinen lähde

text: Lähde sijaitsi Akropoliin kallion luonnonhalkeamassa noin 40 metrin syvyydessä. Lähteelle kulki ylhäältä Akropoliilta salaiset portaat, jotka saivat alkunsa Arrheforeionin luoteiskulmalta. Ne oli tehty osittain puusta ja osittain kivestä. Portaiden alapäässä oli kaivanto tai tunneli, jonka syvyys oli kahdeksan metriä ja leveys yläpäästä 2 metriä ja alapäästä 4 metriä. Portaat ja tunneli saattoivat olla käytössä myös Arrheforia-juhlassa, jossa arrheforoi-tytöt kulkivat kukkulalta alas lähteelle sekä mahdollisesti Afroditen ja Eroksen pyhäkölle tai jollekin toiselle pyhäkölle niitä pitkin.


title: Mykeneläinen lähde

text: Kaivosta on tehty keramiikkalöytöjä, joiden perusteella sen rakentaminen on voitu ajoittaa.


title: Pandionin pyhäkkö

text: Pandionin pyhäkkö oli antiikin aikainen heeros Pandionille omistettu heroon Ateenan Akropolis-kukkulalla. Se sijaitsi kukkulan kaakkoiskulmassa myöhemmän Vanhan Akropolis-museon paikalla.


title: Pandionin pyhäkkö

text: Pyhäkkö oli rakennettu kahdessa osassa, alun perin noin vuonna 450 eaa. ja uusittuna noin vuonna 430 eaa. Se oli omistettu Pandionille, joka oli yksi Attikan kymmenestä eponyymistä eli fyleille nimensä antaneista heeroksista. Tämä oli todennäköisesti jompikumpi Ateenan myyttisistä Pandion-nimisistä kuninkaista, Pandion I tai Pandion II. Pyhäkkö liittyi Pandia-juhlaan, joka oli osa Zeuksen kulttia.


title: Pandionin pyhäkkö

text: Pyhäkkö oli peribolos-muurilla ympäröity ulkoilmapyhäkkö. Sen koko oli noin 17,5 x 40 metriä. Pyhäkkö jakautui kahteen osaan, myöhempään läntiseen ja varhaisempaan itäiseen osaan, joita erotti muuri. Näistä läntinen puoli toimi ainakin myöhemmin varsinaisena pyhäkkönä, kun taas itäinen osa oli jonkinlainen Akropoliilla toimineiden käsityöläisten tai taiteilijoiden työpaja ("ergasterion"). Pyhäkön länsisivulla oli pieni portiikki, jossa oli neljä pylvästä. Sisällä pyhäkössä oli Pandionin patsas.


title: Pandroseion

text: Pandroseion (; joskus myös "Pandrosion") oli antiikin aikainen Pandrosokselle omistettu pyhäkkö Ateenan Akropolis-kukkulalla.


title: Pandroseion

text: Pyhäkkö oli rakennettu osaksi Erekhtheionin läntistä esipihaa. Se oli omistettu antiikin Ateenan mytologisen ensimmäisen kuninkaan Kekropsin yhdelle tyttärelle, Pandrosokselle, ja se piti sisällään useita kohteita, jotka liittyivät Ateenan varhaiseen mytologiaan ensimmäisten kuninkaiden aikana. Paikalla jatkettiin mahdollisesti mykeneläiseltä ajalta periytynyttä kulttia, joka oli alun perin samalla paikalla sijainneen mykeneläisen Ateenan kuninkaallisen palatsin palatsikultti.


title: Pandroseion

text: Pyhäkössä oli gamma-kirjaimen muotoinen pylväikkö sekä pieni Pandrosoksen temppeli. Lisäksi pyhäkkö piti sisällään Zeus Herkeioksen alttarin sekä Kekropeionin eli Kekropsin haudan, joka oli osittain Erekhtheionin karyatidipylväikön alla. Pyhäkön alueella oli myös Athenen Ateenalle antama pyhä oliivipuu, Poseidonin kaupungille antama suolavesilähde ("Thalassa") sekä Poseidonin kolmikärjen iskemä jälki kalliossa, jotka kaikki liittyivät myyttiin Athenen ja Poseidonin kilvasta Ateenan omistuksesta.


title: Pelasgimuuri

text: Pelasgimuuri ( tai , "Pelasgikon", myös , "Enneapylon teikhos") oli Ateenan Akropolis-kukkulan mykeneläisaikainen muuri. Se oli rakennettu 1200-luvulla eaa.


title: Pelasgimuuri

text: Muurien paksuus oli noin kuusi metriä, ja ne ympäröivät myös mykeneläisen Ateenan keskuksena toimineen Akropoliin kauttaaltaan. Alempana sijaitsi toinen, ulompi muuri, jossa oli yhdeksän porttia. Tästä muurit saivat toisen nimensä "Enneapylon", ”Yhdeksänporttinen”. Ulomman muurin sisäpuolelle jäivät Akropoliin rinteellä olleet lähteet, joihin kuuluvat muun muassa niin kutsuttu Mykeneläinen lähde kukkulan pohjoisrinteellä sekä Klepsydran lähde kukkulan luoteisrinteellä. Rakenteeltaan muurit muistuttavat monin tavoin Mykenen, Tirynsin ja Glan samalta aikakaudelta peräisin olevia muureja. Muureja kutsuttiin myöhemmin myös kyklooppimuuriksi, sillä ne vaikuttivat antiikin ajan kreikkalaisista voimakkaiden kyklooppien rakentamilta.


title: Pelasgimuuri

text: Muurit vaurioituivat pahoin persialaisten hyökkäyksessä persialaissotien aikana vuonna 480 eaa. Muurien parhaiten säilynyt osuus sijaitsee kukkulan lounaiskulmassa Athene Niken temppelin itäpuolella paikassa, jossa muureissa oli vahva torni. Osia muurista on säilynyt myös Parthenonin lounaispuolella. Persialaissotien jälkeen Akropolis linnoitettiin uusilla Themistokleen ja Kimonin rakennuttamilla muureilla, ja koko Ateenan ympäri rakennettiin kaupunginmuuri eli niin kutsuttu Themistokleen muuri.


title: Peripatos (Ateena)

text: Peripatos (, ”ympärikävely”) oli antiikin aikainen kulkuväylä, joka kiersi Ateenan Akropolis-kukkulan sen rinnettä pitkin. Se mahdollisti pääsyn lukuisille eri puolilla rinnettä sijainneille pyhäköille.


title: Peripatos (Ateena)

text: Tien varrelta Akropoliin itärinteeltä on löydetty 300-luvulta eaa. peräisin olevan piirtokirjoituksen (niin kutsuttu "Peripatos-piirtokirjoitus") sisältävä kivi, joka ilmoittaa tien nimen sekä pituuden, joka oli viisi stadionia ja 18 jalkaa eli noin 900–1 100 metriä:


title: Peripatos (Ateena)

text: Propylaian pohjoispuolella Peripatos yhtyi Panathenaia-juhlan tiehen. Samassa kohdassa sijaitsi Klepsydran lähdekaivo. Peripatoksen varrella kukkulan pohjois- ja itärinteellä sijaitsivat (lännestä itään) muun muassa Apollon Hypoakraioksen luola, Olympoksen Zeuksen luola, Panin luola, Afroditen ja Eroksen pyhäkkö, mainitun Peripatos-piirtokirjoituksen sisältävä kivi sekä Aglaureion eli Aglauroksen luolapyhäkkö. Kukkulan etelärinteellä Peripatos kulki (idästä länteen) ensin Dionysoksen teatterin takaa, sitten Asklepieionin etupuolelta ja sitten Eumeneen stoan ja Herodes Atticuksen odeionin taka- ja yläpuolelta takaisin Propylaialle. Suunnilleen saman reitin voi kiertää nykyisin Peripatos-kylteillä merkittyä kävelytietä pitkin.


title: Zeus Polieuksen pyhäkkö

text: Zeus Polieuksen pyhäkkö oli antiikin aikainen Zeus Polieukselle eli kaupunkia suojelevalle Zeukselle omistettu pyhäkkö Ateenan Akropolis-kukkulalla. Se sijaitsi Parthenonin koillispuolella ja Erekhtheionin itäpuolella.


title: Zeus Polieuksen pyhäkkö

text: Pyhäkkö rakennettiin arkaaisella kaudella noin vuonna 500 eaa. Sen alueella järjestettiin vuosittainen Bufonia-rituaali eli härkien uhraaminen Zeukselle osana Dipolieia-juhlaa.


title: Zeus Polieuksen pyhäkkö

text: Pyhäkkö oli monikulmaisella peribolos-aitauksella ympäröity ulkoilmapyhäkkö. Se jakautui ainakin kahteen osaan: läntiseen aitaukseen ja sen koillispuolella olleeseen aitaukseen. Läntisen aitauksen koko oli noin 17 x 26 metriä. Sen pääsisäänkäynti, jonka yläpuolella tiedetään olleen päätykolmio, oli lounaiskulmassa. Läntisessä aitauksessa oli mahdollisesti härkätalli. Aitauksesta oli oviaukko toiseen, koillispuolella olleeseen aitaukseen, jossa oli mahdollisesti pieni temppeli ja Zeuksen kuvapatsas sekä alttari uhreja varten.


title: Zeus Polieuksen pyhäkkö

text: Pyhäkkö on säilynyt huonosti. Siitä on merkkinä lähinnä kalliossa olevat leikkaukset, joista sen koko ja muoto on voitu päätellä.


title: Shades of Cool

text: ”Shades of Cool” on yhdysvaltalaisen laulaja-lauluntekijä Lana Del Reyn kappale artistin kolmannelta studioalbumilta "Ultraviolence" (2014). Del Reyn ja Rick Nowelsin säveltämä ja Dan Auerbachin tuottama kappale on tunnelmallinen balladi, joka kertoo ”ei korjattavissa olevasta” miehestä. Kappale julkaistiin "Ultraviolencen" toisena singlenä 26. toukokuuta 2014 Interscope Recordsin kautta.


title: Shades of Cool

text: ”Shades of Cool” sai hyviä arvioita musiikkikriitikoilta, jotka kehuivat sen musiikillista tyyliä. Jotkut kriitikot arvelivat sen olevan täydellinen "James Bond" -elokuvan kappaleeksi. Kaupallisesti se pärjäsi kohtalaisesti päästen top-40 joukkoon muun muassa Ranskassa, Unkarissa ja Espanjassa. Yhdysvalloissa se ylsi "Billboard" Hot 100 -listan sijalle 79.


title: Musée de l’Armée

text: Musée de l’Armée on Pariisin Hôtel des Invalidesin yhteydessä toimiva sotahistoriallinen museo.


title: Musée de l’Armée

text: Musée de l’Armée on yksi maailman suurimpia sotahistoriallisia museoita, ja sillä on maailman kolmanneksi suurin historiallisten aseiden kokoelma. Museon näyttely kuvaa sotahistoriaa kivikaudelta aina toisen maailmansodan loppuun saakka. Kokoelmiin kuuluu kaikkiaan noin puoli miljoonaa esinettä, ja museon näyttelytilat ovat 8 000 neliömetrin laajuiset. Musée de l’Armée luotiin vuonna 1905 yhdistämällä kaksi vanhempaa sotahistoriallista museota, vuonna 1796 perustettu ja vuodesta 1871 Hôtel des Invalidesissa toiminut Tykistömuseo ("Musée de l'artillerie") ja taidemaalari Édouard Detaillen johdolla vuonna 1896 perustettu yksityinen Armeijan historiallinen museo ("Musée Historique de l'Armée").


title: Musée de l’Armée

text: Nykyisin Musée de l’Arméen tilat on jaettu seitsemäksi kokonaisuudeksi: pääpihalla näytteillä oleva historiallisten tykkien kokoelma, 1200–1600-lukujen haarniskoja ja aseita sisältävä vanhojen aseiden osasto, vuosien 1643–1870 sotahistoriaa esittelevä modernin ajan osasto, vuosien 1871–1945 sotia esittelevä nykyajan osasto, pienoismalleja ja sotilassoittimia esittelevä erikoisnäyttely sekä Charles de Gaulle -osasto. Museosta on yhteys myös Saint-Louis-des-Invalides-kappeliin ja varsinaiseen Invalidikirkkoon, jonka tunnetuin nähtävyys on Napoleonin hauta. Musée de l’Arméen kokoelmiin kuuluu myös muun muassa Jean Auguste Dominique Ingresin kuuluisa maalaus "Napoleon I keisarillisella valtaistuimellaan".


title: Hirving Lozano

text: Hirving Lozano (s. 30. heinäkuuta 1995 Mexico City) on meksikolainen jalkapalloilija, joka edustaa Eredivisiessa pelaavaa PSV Eindhovenia. Pelipaikaltaan oikeajalkainen Lozano on vasen laitahyökkääjä. Hän kuuluu myös Meksikon jalkapallomaajoukkueeseen.


title: Hirving Lozano

text: Lozano on CF Pachucan kasvatti. Hän debytoi seuran edustusjoukkueessa Liga MX:ssa kaudella 2013–2014 tehden 16 ottelussa kaksi maalia. Kaudella 2014–2015 Lozano debytoi CONCACAF Champions Leaguessa.


title: Hirving Lozano

text: Lozano on edustanut Meksikoa nuorten maajoukkueissa. Vuonna 2015 hän oli mukana voittamassa ikäluokan CONCACAFin-mestaruuskilpailuja, ollen turnauksen paras maalintekijä viidellä osumallaan. Saman vuoden alle 20-vuotiaiden MM-kilpailuissa Lozano pelasi kolmessa ottelussa tehden yhden maalin. Meksikon jalkapallomaajoukkueessa Lozano debytoi helmikuussa 2016 ystävyysottelussa Senegalia vastaan. Avausmaali syntyi seuraavassa kuussa MM-karsintaottelussa Kanadan verkkoon.


title: Hirving Lozano

text: Maajoukkuetasolla


title: Hirving Lozano

text: Henkilökohtainen


title: Benjamin Källman

text: Benjamin Källman (s. 17. kesäkuuta 1998 Tammisaari) on suomalainen jalkapalloilija, joka edustaa Veikkausliigassa pelaavaa FC Inter Turkua. Hän on pelipaikaltaan hyökkääjä.


title: Benjamin Källman

text: Källmanin kasvattajaseura on Ekenäs IF. Hän pelasi kuitenkin vuodet 2012–2013 FC Hongan junioreissa. Ekenäs IF:n edustusjoukkueessa Kakkosessa Källman debytoi kaudella 2014 pelaten 13 ottelua, joissa syntyi yksi maali. Kaudella 2015 hän pelasi Ykkösessä 25 ottelua onnistuen viidesti maalinteossa. Kaudeksi 2016 Källman siirtyi Veikkausliigan FC Inter Turkuun. Hän teki Veikkausliiga-debyyttinsä huhtikuussa 2016 FC Lahtea vastaan.


title: Benjamin Källman

text: Källman on pelannut Suomen poikamaajoukkueissa vuodesta 2013. Tammikuussa 2016 hän debytoi Suomen alle 18-vuotiaiden jalkapallomaajoukkueessa.


title: Benjamin Källman

text: Källmanin isä Mikael Källman on Suomen historian menestynein käsipalloilija.


title: Gutenbergin linna

text: Gutenbergin linna (saksaksi "Burg Gutenberg") on linna Balzersissa Liechtensteinissa.Gutenberg on yksi viidestä ruhtinaskunnan linnasta ja toinen kahdesta, jotka ovat säilyneet tähän päivään saakka. Toisin kuin Vaduzin linna Vaduzissa, Gutenbergin linna ei toimi Liechtensteinin ruhtinaallisen perheen asuinpaikkana ja on avoinna yleisölle museona. Linna sijaitsee kukkulalla lähellä Balzersin keskustaa ja sinne pääsee kadun ja "Burgweg"-nimisen tien kautta.


title: Gutenbergin linna

text: Linnan kukkulalla on ollut asutusta jo kivikaudella. Arkeologiset kaivaukset ovat paljastaneet useita esihistoriallisia esineitä, kuten "Mars von Gutenberg" -hahmon, joka on nyt esillä Liechtensteinin kansallismuseossa.


title: Gutenbergin linna

text: Gutenbergin linna aloitti olemassaolon keskiaikaisena kirkkona ja hautausmaana. Hautausmaa lopetettiin 12. vuosisadan alussa.


title: Gutenbergin linna

text: Gutenbergin linna on avoinna yleisölle maksutta ympäri vuoden. Linnan kappeli ja ruusutarha, rakennettiin uudelleen vuonna 2010, ovat käytössä maksutta joka sunnuntai kesän matkailukaudella (1. toukokuuta – 31. lokakuuta) kello 10–19 välisenä aikana.


title: Les rois thaumaturges

text: Les rois thaumaturges. Étude sur le caractère surnaturel attribué à la puissance royale particulièrement en France et en Angleterre ("Parantavat kuninkaat. Tutkimus erityisesti Ranskan ja Englannin kuninkaille suodusta yliluonnollisesta kuninkaallisesta voimasta") on ranskalaisen medievistin ja annalistisen historiankirjoituksen koulukunnan toisen perustajan Marc Blochin keskeisin teos, joka ilmestyi ensimmäisen kerran vuonna 1924. Tässä teoksessaan Marc Bloch pyrkii selvittämään keskeistä kuninkuuteen liittyvää ja keskiajalla syntynyttä perinnettä eli kuninkaita ihmeparannuksen tekijöinä. Tämä kyky oli ominainen lähinnä Ranskan ja Englannin kuninkaille. Kyseinen parantaminen kohdistui lähinnä imusolmuketuberkuloosia eli risatautia (scrofula) sairastaviin. Aikoinaan järjestettiin suuria tapahtumia, joissa kuningas kosketti läsnäolijoita ja totesi: ”"Kuningas koskettaa sinua, Jumala sinut parantaa"”.


title: Les rois thaumaturges

text: "Parantavat kuninkaat" -teoksen alkuun on kirjoittaja liittänyt monipuolisen lähdeluettelon. Vuonna 1924 ilmestynyt teos ei kuitenkaan edusta enää viimeisintä tietoa aiheestaan. Bloch käytti useita asiakirjalähteitään ensimmäistä kertaa tieteellisen tutkimuksen välineenä. Tuolloin ei ollut mitään organisaatiota, joka olisi valmistellut ja selvitellyt keskiaikaista arkistomateriaalia tutkijoiden käyttöön.


title: Luettelo asutusalueista, joiden pohjoispuolella ei ole niitä itseään suurempia asutusalueita

text: Tämä on luettelo asutusalueista, joiden pohjoispuolella ei ole niitä itseään suurempia asutusalueita. Kaupunkien väkilukuna on tässä pyritty käyttämään itse kaupungin väkilukua, ilman esikaupunkialueita. Kaikkein pohjoisimpien asutusalueiden kohdalla on kyse ympärivuotisesta asutuksesta, kesällä asukkaita on yleensä enemmän.


title: Tijan Jaiteh

text: Tijan Jaiteh (s. 31. joulukuuta 1988 Bwiam) on gambialainen jalkapalloilija, joka edustaa Veikkausliigassa pelaavaa Kuopion Palloseuraa. Pelipaikaltaan oikeajalkainen Jaiteh on keskikenttäpelaaja. Hän kuuluu myös Gambian jalkapallomaajoukkueeseen.


title: Tijan Jaiteh

text: Jaiteh siirtyi kotimaansa Gambia Ports Authoritystä Norjan Tippeligaenin SK Branniin, jossa hän voitti heti ensimmäisellä kaudellaan Tippeligaenin mestaruuden. Hän pelasi seuran paidassa vuosina 2007–2012 68 ottelua onnistuen maalinteossa kahdesti. Vuonna 2011 hän kävi lainalla Tanskan Superliigan Randersissa. Kaudet 2012 ja 2013 Jaiteh pelasi Norjan Adeccoligaenin Sandefjord Fotballissa tehden kolme maalia pelaamassaan 52 ottelussa. Kauden 2014 Jaiteh pelasi Tippeligaenin Sandnes Ulfissa ollen kentällä 24 ottelussa. Tammikuussa 2015 Jaiteh siirtyi Slovenian PrvaLigan FC Koperiin, jossa hän pelasi vain kaksi ottelua.


title: Tijan Jaiteh

text: Huhtikuussa 2016 Jaiteh solmi loppukauden kattavan sopimuksen Suomen Veikkausliigan Kuopion Palloseuran kanssa.


title: Tijan Jaiteh

text: Vuonna 2005 Jaiteh oli mukana voittamassa Gambian alle 17-vuotiaiden kanssa ikäluokan Afrikan-mestaruutta. Samana vuonna hän pelasi myös alle 17-vuotiaiden MM-kilpailuissa kahdessa ottelussa. Vuoden 2007 alle 20-vuotiaiden MM-kilpailuissa Jaiteh pelasi neljässä ottelussa. Gambian jalkapallomaajoukkueessa Jaiteh debytoi kesäkuussa 2008 MM-karsintaottelussa Liberiaa vastaan. Avausmaali syntyi elokuussa 2011 ystävyysottelussa Kongon demokraattisen tasavallan verkkoon.


title: Tijan Jaiteh

text: Seurajoukkueura


title: Tijan Jaiteh

text: Maajoukkueura


title: Olavi Levula

text: Olavi Toivo Levula (11. tammikuuta 1928 Harjavalta – 17. kesäkuuta 2002) oli suomalainen näyttelijä. Hän oli kiinnitettynä Turun kaupunginteatteriin vuodesta 1965. Puheroolien ohella Levula teki useita operettirooleja.


title: Olavi Levula

text: Olavi Levula työskenteli Rauman Kaupunginteatterin iltanäyttelijänä 1952–1965. Pitkän työrupeamansa Turun kaupunginteatterissa hän aloitti vuonna 1965. Levulan näyttämötaiteellisia tehtäviä olivat muun muassa Akseli Koskelan rooli Väinö Linnan romaaniin perustuvassa draamassa "Täällä Pohjantähden alla" ja Petruchion rooli William Shakespearen komediassa "Kuinka äkäpussi kesytetään". Niin ikään Shakespearen näytelmässä "Kuningas Lear" Levula tulkitsi Cornwallin roolin.


title: Olavi Levula

text: Levulan merkittäviä sivurooleja olivat Tammiston Kyösti ja Rajamäen Mikko Kalle Holmbergin ohjaamassa "Seitsemässä veljeksessä", joka oli eräs 1970-luvun suomalaisen teatterin menestyneimpiä tuotantoja.


title: Olavi Levula

text: Teatteriuransa ohella Levula näytteli sivurooleja muutamissa elokuvissa. Rauni Mollbergin "Tuntemattomassa sotilaassa" hänellä oli Karjulan rooli, hahmo jonka Edvin Laine oli jättänyt pois 1950-luvun filmatisoinnistaan.


title: Olavi Levula

text: Levula avioitui Soili Jalosen kanssa 1953. Liitto päättyi eroon 1972. Heillä on tytär.


title: Vitun puhelinmyyjät – The Movie

text: Vitun puhelinmyyjät – The Movie on vuonna 2016 ensi-iltansa saanut suomalainen elokuva, jonka on ohjannut Ilmo Pietarinen. Elokuvan on käsikirjoittanut Jari Kaarre. Elokuva perustuu Fox-televisiokanavalla esitettyyn Vitun puhelinmyyjät -tositelevisiosarjaan. Elokuvan maailmanensi-ilta oli Night Visions -elokuvafestivaaleilla 14. huhtikuuta 2016.


title: Vitun puhelinmyyjät – The Movie

text: Elokuva esitettiin televisiossa Foxilla 16. toukokuuta 2016. Se koostuu pitkälti televisiosarjan kohtauksista.


title: Vitun puhelinmyyjät – The Movie

text: Elokuva yhdistää sarjan tositapahtumat fiktiiviseen tarinaan. Siinä seurataan Espanjan aurinkorannikolla telemarkkinoinnissa työskenteleviä henkilöitä. Yrityksen johtaja Miksu on kuollut ja hänen jälkeensä on jäänyt useiden tuhansien velat. Myyjät Jere ja Henkka joutuvat kuulusteluihin, koska heillä molemmilla on ollut motiivi surmata vanha esimiehensä.


title: ISO 3166-2:KN

text: ISO 3166-2:KN on ISO-standardointijärjestön standardi, joka määrittää geokoodit Saint Kitts ja Nevisille. ISO 3166-2:KN on ISO 3166-2 -standardin osajoukko, joka määrittää kahden osavaltion (Saint Kittsin ja Nevisin saaret) ja 14 kunnan koodit.


title: ISO 3166-2:KN

text: Koodin ensimmäinen osa on ISO 3166-1 -standardin mukainen Saint Kitts ja Nevisin maakoodi ”KN” ja toinen osa on aluekohtainen tunnus, joka koostuu osavaltioilla yhdestä kirjaimesta ja kunnilla kahdesta numerosta.


title: Palais du Trocadéro

text: Palais du Trocadéro oli näyttely- ja museorakennus, joka sijaitsi Pariisissa nykyisen Palais de Chaillot’n paikalla vuosina 1878–1935. Palatsiin kuului kaksi tornia sekä pitkät ja matalat siipirakennukset.


title: Palais du Trocadéro

text: Palais du Trocadéro rakennettiin vuoden 1878 Pariisin maailmannäyttelyä varten ja sen suunnittelivat arkkitehti Gabriel Davioud ja insinööri Jules Bourdais. Se toimi näyttelyrakennuksena myös vuoden 1889 ja vuoden 1900 maailmannäyttelyn yhteydessä. Palatsi sai nimensä Espanjan Cádizin lähellä sijainneesta Trocaderon linnakkeesta, jonka ranskalaiset olivat vallanneet vuoden 1823 sotaretkellään. Palais du Trocadéron arkkitehtuurissa olikin vaikutteita perinteisestä maurilaisesta arkkitehtuurista. Palatsin ympärille sijoitettiin kuusi suurta patsasta, jotka edustivat eri maanosia. Toisin kuin muita maailmannäyttelyn rakennelmia, Palais de Trocadéroa ei purettu näyttelyn päätyttyä. Siellä aloittivat vuonna 1882 toimintansa kansatieteellinen museo "Musée d’Ethnographie du Trocadéro" ja kuvanveistomuseo "Musée de Sculpture". Rakennus purettiin lopulta vuonna 1935 Palais de Chaillot’n tieltä, joka vuorostaan rakennettiin vuoden 1937 maailmannäyttelyn näyttelyrakennukseksi.


title: Palais du Trocadéro

text: Napoleon oli jo vuonna 1811 määrännyt rakentamaan palatsin samalle paikalle, mutta hän joutui keskeyttämään rakennushankkeensa ennen kuin mitään saatiin valmiiksi.


title: ISO 3166-2:LC

text: ISO 3166-2:LC on ISO-standardointijärjestön standardi, joka määrittää geokoodit Saint Lucialle. ISO 3166-2:LC on ISO 3166-2 -standardin osajoukko, joka määrittää kymmenen kunnan koodit.


title: ISO 3166-2:LC

text: Koodin ensimmäinen osa on ISO 3166-1 -standardin mukainen Saint Lucian maakoodi ”LC” ja toinen osa on aluekohtainen numero.


title: Patrick Jane

text: Patrick Jane on näyttelijä Simon Bakerin esittämä ja Bruno Hellerin luoma kuvitteellinen roolihahmo televisiosarjassa "Mentalist". Jane on tätä nykyä FBI:n erityisavustaja. Aiemmin hän työskenteli CBI:n (Kalifornian osavaltion poliisi) erityisavustajana. Ennen poliisityötä Jane rikastui vale-meediona. Jane on tunnettu huikeasta päättelykyvystä, mutta myös mukavuudenhaluisuudesta ja itsepäisyydestä.


title: Patrick Jane

text: Sarjan alussa työskentelee CBI:n murharyhmän erityisavustajana. Patrick Jane on karismaattinen, keski-ikäinen, pohjimmiltaan yksinäinen mies. Hän on aina pukeutunut pukuun ja liivin. Patrickilla on hyvät sosiaaliset taidot, ja hän on erittäin puhumaan kaikenlaisille ihmisille. Hänellä on myös taipumus olla kylmä, tunteeton, kyyninen ja katkera. Patrick on usein ylimielinen ja tahditon. Mutta pohjimmiltaan hän on hyväsydäminen ja huolehtivainen ihminen. CBI:ssa, Jane on tunnettu kurittomuudestaan. Hän harvoin noudattaa vakiintuneita menettelytapoja, ja käyttääki tehokkaita, joskin hieman kyseenalaisia, menetelmiä. Janella on kyky ratkoa merkillisiä rikosmysteerejä veitsenterävän huomiokykynsä avulla. Hän käyttää usein apunaan myös laajaa tietämystään asioista, hypnoosia ja neurolingvistisyä ohjelmointia. Epäiltyjen hypnotisointi on yksi niistä asioista, jonka takia esimiehet eivät pidä hänestä. Jane on vain erityisavustaja, eikä hänellä koskaan ole virka-asetta. Ennen uraa CBI:ssa hän oli erittäin menestynyt meedio, mutta hän myöntänyt, että todellisuudessa hän vain huijasi ihmisiä.


title: Patrick Jane

text: Heti sarjan alussa kerrotaan, että pelätty sarjamurhaaja "Red John" murhasi Patrick Janen vaimon ja tyttären. Tämän vuoksi Jane jätti uransa meediona, ja liittyi CBI:hin. Patrickin tavoite on löytää "Red John" ja tappaa tämä. Hän on valmis uhraamaan kaikensa löytääkseen "Red Johnin".


title: Palais de Tokyo

text: Palais de Tokyo on museorakennus Pariisin keskustassa Seinen pohjoisrannalla, 16. arrondissementin alueella. Rakennuksen itäsiivessä toimii Pariisin kaupungin modernin taiteen museo Musée d’Art Moderne de la Ville de Paris, länsisiivessä puolestaan Ranskan valtion ylläpitämä nykytaiteen keskus "Site de Création Contemporaine".


title: Palais de Tokyo

text: Palais de Tokyon suunnittelivat arkkitehdit Jean-Claude Dondel, André Aubert, Paul Viard ja Marcel Dastugue paikalle, jossa oli vuosisatoja aiemmin sijainnut maailmankuulu Savonnerien mattotehdas. Palais de Tokyo rakennettiin vuoden 1937 Pariisin maailmannäyttelyä varten. Rakennuksen julkisivua hallitsee monumentaalinen pylväikkö ja Seinen suuntaan avautuvat portaat. Se oli alun perinkin tarkoitettu nykytaiteen esittelyyn. Musée d’Art Moderne de la Ville de Paris aloitti toimintansa rakennuksessa vuonna 1961. Länsisiiven taidekeskus perustettiin vuonna 2002, ja vuoden 2012 laajennuksen jälkeen sillä on käytössään 22 000 neliömetrin tilat.


title: Palais de Tokyo

text: Rakennuksen sisäänkäynnin edessä on Antoine Bourdellen veistos "Ikuinen Ranska".


title: Constel·lació Esportiva

text: Constel·lació Esportiva oli jalkapalloseura Aixovallin kylästä, läheltä Andorra la Vellaa. Se perustettiin vuonna 1998 ja voitti Andorran mestaruuden kaudella 1999–2000. Tämä oikeutti paikan Eurooppa-liigan edeltäjän UEFA Cupin karsintakierrokselle. Esportiva hävisi espanjalaiselle Rayo Vallecano yhteismaalein 16–0. Andorran jalkapalloliitto sulki seuran kuitenkin vuonna 2000 pois seitsemäksi vuodeksi kaikesta kilpailutoiminnasta. Liitto syytti seuraa veloista sekä siitä, ettei seura jakanut UEFA Cupista saatuja tuloja liiton muille jäsenille. Seura sai kuitenkin pitää mestaruutensa.


title: Lemmikkihautuumaa

text: Lemmikkihautuumaa on ramopunk-yhtye Poikien single, joka julkaistiin vuonna 1994 levymerkillä Poko Records. Se julkaistiin myös 7" vinyylillä.


title: Unescon päämaja

text: Unescon päämaja () on Yhdistyneiden kansakuntien kasvatus-, tiede- ja kulttuurijärjestö Unescon päätoimipaikka Pariisissa. Se sijaitsee osoitteessa Place de Fontenoy 7, Pariisin 7. arrondissementin alueella aivan École Militairen eteläpuolella.


title: Unescon päämaja

text: Rakennuskompleksi valmistui Unescon käyttöön vuosina 1955–1958. Siihen kuuluu hallintorakennus, konferenssirakennus ja lähetystösali. Sen suunnitteli kansainvälinen arkkitehtiryhmä, johon kuuluivat ranskalainen Marcel Breuer, italialainen Pier Luigi Nervi ja ranskalainen Bernard Zehrfuss. Rakennuksen katsotaan edustavan Le Corbusierin hahmottamaa tyyliä. Maison de l’Unesco on kahdeksankerroksinen, kolmisiipinen ja Y-kirjaimen muotoinen, ja se on rakennettu massiivisten betonipylväiden varaan. Ikkunaseiniä jäsentävät suuret ristikkomaiset betonituet. Rakennuksen kolmen sivun pituudet ovat 124 metriä, 136 metriä ja 148 metriä. Päärakennusta täydentää kolme erimuotoista lisärakennusta.


title: Unescon päämaja

text: Maison de l’Unescon koristeluun osallistui useita maailmankuuluja taiteilijoita. Sisätiloista löytyy muun muassa Pablo Picasson seinämaalaus "Valon ja rauhan voitto pimeydestä ja kuolemasta", Joan Mirón toteuttama seinäkeramiikkatyö, Hans Arpin reliefi sekä Jean Lurçat’n ja Le Corbusierin suunnittelemia seinävaatteita. Pihalla olevan puutarhan suunnitteli Isamu Noguchi. Pihalle on sijoitettu muun muassa Henry Mooren monumentaaliveistos ja Alexander Calderin valtava mobile. Lisäksi pihalla on pienoiskopio Eila Hiltusen "Sibelius-monumentista.


title: Aina lauantai

text: Aina lauantai on ramopunk-yhtye Poikien single, joka julkaistiin vuonna 1998 levymerkillä Poko Records.


title: Luettelo venäjän kielestä suomen kieleen lainatuista sanoista/Vanhemmat

text: Itämerensuomalaisissa kielissä on monia vanhoja lainasanoja, jotka on saatu slaavilaisista kielistä jo varhain.


text: Lainasanojen ikä voidaan useimmissa tapauksissa parhaiten määrittää äännehistorian avulla.


text: Kaikki tuntomerkit eivät ole olleet samanaikaisia; niistä varhaisin lienee 600-luvulle ajoittuva kehitys *tj > č, myöhäisin taas 1200-luvulle ajoittuva *ь:n ja *ъ:n kato (Bjørnflaten 2006).


text: Merkittävä on kuitenkin myös kristinuskoon liittyvä sanasto, joka voidaan historiallisten lähteiden nojalla ajoittaa 900-luvun lopun ja 1100-luvun puolivälin välimaastoon. Tähän ryhmään kuuluvat ainakin "pakana", "pappi", "raamattu", "risti", "räähkä" ja suomessa vain murteissa esiintyvä "netäli".


title: Mä uskon meihin

text: Mä uskon meihin on ramopunk-yhtye Poikien maxi-single, joka julkaistiin helmikuussa 2003 levymerkillä Ayshire levyt. Nimikkokappale julkaistiin myös samana vuonna ilmestyneellä studioalbumilla "Palaa".


Gannanin tiibetiläisten autonominen prefektuuri (, "Gainlho Poirig Ranggyong Kü"; ) on autonominen prefektuuri Gansun maakunnassa Kiinassa. Prefektuurin pinta-ala on 38 312 neliökilometriä (luku vaihtelee eri lähteiden mukaan) ja väkiluku 689 132 (2010). Prefektuurin päähallintopaikka on piirikuntatason Hezuon kaupunki, jonka keskusta sijaitsee linnuntietä noin 150 kilometriä maakunnan pääkaupunki Lanzhousta lounaaseen.


title: Gannanin tiibetiläisten autonominen prefektuuri

text: Piirikuntatasolla autonominen prefektuuri jaetaan yhteen piirikuntatason kaupunkiin ja seitsemään piirikuntaan.


title: Kuolopyynti

text: Kuolopyynti on vanha, muun muassa suomalaiseen kansanperinteeseen kuuluva kalastustapa. Se perustui talviseen hapenpuutteeseen pienissä ja huonosti virtaavissa vesistöissä, joissa valtakalat olivat ahven, särki ja hauki. Pyyntiaika kesti tammikuun lopulta maaliskuulle. Kuolopyynti ei perustunut kuolleiden kalojen pyyntiin vaan siihen, että hapenpuutteeseen saattoi kuolla koko veden kalasto, ja kalaa oli suhteellisen helposti saatavissa syvännepaikoissa ja myös uhkuavannoissa, joissa jään pinta rikoontui ja happea virtasi ilmasta veteen ja kalat näihin paikkoihin kertyivät.


title: Kuolopyynti

text: Kalojen pyrkiessä hapekkaaseen veteen ne päätyvät sellaisiin paikkoihin, joissa happea on jäljellä tai saatavilla. Mahdollisesti pilkkiminen ja muut jäätä rikkovat kalastustavat kuten talviverkostus voivat houkutella kala paikalle. Kalaa voitiin helpostikin poimia vaikkapa lippoamalla.


title: Dunhuang

text: Dunhuang (, aiemmin Wade–Gilesin mukaan Tunhuang) on piirikuntatason kaupunki Kiinan Gansun maakunnan luoteisosassa. Hallinnollisesti se kuuluu prefektuuritason kaupunki Jiuquaniin. Kaupungin pinta-ala on 30 983,6 neliökilometriä ja väkiluku noin 186 027 (2010). Kaupungin keskusta sijaitsee linnuntietä noin 330 kilometriä Jiuquanista länsiluoteeseen ja noin 920 kilometriä maakunnan pääkaupunki Lanzhousta luoteeseen.


title: Dunhuang

text: Maailmanperintökohde Mogao-luolat sijtaisee Dunhuangissa.


title: Madden NFL 09

text: Madden NFL 09 on vuonna 2008 julkaistu amerikkalainen jalkapallo -aiheinen videopeli. Pelin kehitti EA Tiburon ja julkaisi EA Sports. Se julkaistiin muun muassa PlayStation 2:lle, PlayStation 3:lle, Xbox 360:lle ja Wiille. Pelin kansikuvaksi valittiin Brett Favre, kun taas espanjalaisessa versiossa kanteen valittiin Roberto Garza. Peli julkaistiin Wiille nimellä "Madden NFL 09 All-Play".


title: Madden NFL 09

text: 20-juhlavuoden kunniaksi julkaistiin Collector's Edition versio, joka sisältää Madden NFL 09 lisäksi "NFL Head Coach 09" ja "John Madden Football '93" -pelit, sekä lisämateriaalia.


title: Madden NFL 09

text: Peli oli viimeinen Xboxille julkaistu peli ja viimeinen "Madden"-peli Nintendo DS:lle.


title: Madden NFL 09

text: Madden NFL 09 on sarjan toinen peli, joka siirtyi uuden sukupolven konsoleille PS3:lle ja Xbox 360:lle. Vanhemman pelikonsoleiden versioissa keskitytään enemmän uusiin pelaajiin, jonka myötä pelattavuus on näppäimiltään yksinkertaisempaa. Pelitiloina ovat edelliseen tapaan Play Now, Franchise, Superstar, Fantasy Challenge ja Skill Drills. Family Play erityisesti tarjoaa nopean näytösottelun, jossa on yksinkertaistetut näppäimet. Kokeneemmille pelaajille on tarjolla analogisen tatin liikuttaminen, jolla pelaaja voi liikuttaa takamiestä, jotta hän voisi välttää vastustajan päälle käyviä puolustajia. Superstar tilassa voi luoda oman pelaajansa tai ladata sen "NCAA Football 09" -pelistä. Tarkoituksena on kehitää pelaajaansa ja tulla uransa aikana yhdeksi parhaista pelaajista NFL:ssä.


title: Luettelo Venäjän laivaston kalustosta

text: Tämä on luettelo Venäjän laivaston nykyisestä kalustosta.


title: Ryan Guzman

text: Ryan Anthony Guzman (21. syyskuuta 1987 Abilene, Texas) on yhdysvaltalainen näyttelijä. Hänen isänsä on meksikolaista syntyperää ja äitinsä puolelta hän on brittiläistä, saksalaista, ranskalaista, alankomaalaista ja ruotsalaista syntyperää.


title: Ryan Guzman

text: Hänen tunnetuimmat roolityönsä ovat Sean Asan rooli elokuvissa "Step Up Revolution" (2012) ja "Step Up: All In" (2014), miespääosa elokuvassa "The Boy Next Door", Jaken rooli televisiosarjassa "Valehtelevat viettelijät" sekä Carlos Gutierrezin rooli minisarjassa "Heroes Reborn".


title: Yumen

text: Yumen (, Wade–Gilesin mukaan Yümen) on piirikuntatason kaupunki Kiinan Gansun maakunnan luoteisosassa. Hallinnollisesti se kuuluu prefektuuritason kaupunki Jiuquaniin. Kaupungin pinta-ala on 13 307,47 neliökilometriä ja väkiluku noin 159 792 (2010). Kaupungin keskusta sijaitsee linnuntietä noin 140 kilometriä Jiuquanista länsiluoteeseen ja noin 760 kilometriä maakunnan pääkaupunki Lanzhousta luoteeseen.


title: ICICI Bank

text: ICICI Bank Limited on suuri intialainen pankkikonserni, joka tarjoaa asiakkailleen pankki- ja rahoituspalveluja. Pankkiyhtiön kotipaikka on Mumbai.


title: ICICI Bank

text: Yhtiömuodoltaan ICICI Bank on julkinen osakeyhtiö. Yhtiön osake noteerataan Bombayn (BSE) ja Intian kansallisessa pörssissä (NSE) sekä New Yorkin pörssissä. ICICI pankki on Intian suurin yksityisomisteinen pankki- ja rahoitusalan yritys. Sen tase oli maaliskuun 2015 lopussa 6461,29 miljardia INR eli noin 103 mrd. USD. Yhtiöllä oli tuolloin 4 450 konttoria ja 13 692 pankkiautomaattia.


title: ICICI Bank

text: Yhdysvaltalainen talousjulkkaisu Forbes luokitteli ICICI Bankin vuonna 2015 Intian viidenneksi ja maailman 283. suurimmaksi julkiseksi osakeyhtiöksi. Pankkikonsernin liikevaihto oli 14,25 miljardia dollaria ja liikevoitto 1,95 miljardia dollaria (2014).


title: ICICI Bank

text: Pankkiyhtiön taustalla on vuonna 1955 perustettu ICICI Ltd, joka on Maailmanpankin, Intian hallituksen ja Intian teollisuuselämän edustajien yhdessä perustama rahoitusalan yritys. ICICI on lyhenne englanninkielen sanoista "Industrial Credit and Investment Corporation of India", joka suomennetuna tarkoittaa Intian teollisuusluotto- ja investointiyhtiötä. 1990-luvulla ICICI:n toiminta muuttui kapeammasta projektikohtaisesta rahoittajasta laaja-alaiseksi rahoitusalan yritykseksi. ICICI Ltd perusti 1994 ICICI Bank Ltd:n tytäryhtiökseen, tuolloin nimellä "ICICI Banking Corporation Ltd.". Perustamisvaiheessa 75,0 % osakepääomasta kuului ICICI Ltd:lle ja 25,0 % SCICI Ltd:lle. Nämä omistajat yhdistyivät sittemmin. Kun pankki vietiin budjettivuonna 1998 pörssiin Intiassa, ICICI:n omistusosus pieneni 46 prosenttiin. Ensimmäisenä intialaisena yhtiönä ICICI Bank listautui New Yorkin pörssiin vuonna 1999. Syyskuussa 1999 pankin nimi muutettiin nykymuotoon. 2000-luvulla ICICI Bank on kasvanut muun muassa yritysostoin.


title: Food and Fun

text: Food and Fun on kansainvälinen ruokakulttuuriin keskittyvä festivaali.


title: Food and Fun

text: Tapahtuma sai alkunsa Islannista, jossa ensimmäinen tapahtuma järjestettiin helmikuussa 2002. Ideana oli järjestää kilpailu islantilaisten ja ulkomailta saapuvien ravintola-alan ammattilaisten välillä. Tarkoituksena oli myös elävöittää hiljaisempia kuukausia turistisesonkien ulkopuolella. Food & Fun -festivaali keräsi heti maailmanlaajuista tunnustusta, ja siitä on tullut vuosittainen tapahtuma.


title: Food and Fun

text: Festivaaleille saapuu ravintola-alan ammattilaisia ympäri maailmaa, muun muassa Yhdysvalloista, Islannista, Ruotsista, Ukrainasta, Italiasta, Venäjältä, Tanskasta ja Japanista. Keittiö- ja baarimestarit suunnittelevat ja valmistavat yhdessä paikallisten kokkien ja ravintoloiden kanssa neljän ruokalajin menun.


title: Food and Fun

text: Turussa festivaalia on järjestetty vuodesta 2014. Tapahtumaa järjestänyt Saariston Ruokatapahtumat Oy ajautui kesällä 2018 konkurssiin.


Food and Fun


title: Vuoristo-Karabahin historia

text:
Vuoristo-Karabahin historia: Alueella asui esihistoriallisella ja vanhalla
ajalla alkuperäiskansoja. Armenialaiset muuttivat alueelle viimeistään noin 200 eaa. Tämän jälkeen alue oli vaihtelevalla tavoin itsenäinen. Vieraat valloittajat tulivat ja menivät. Azerit ja armenialaiset alkoivat nahistella keskenään 1980-luvulla ja karkottaa toisiaan. Tästä syntyi Vuoristo-Karabahin sota, jonka tuloksena alue itsenäistyi.


title: Vuoristo-Karabahin historia

text:
Esihistoriallisella ja vanhalla ajalla Vuoristo-Karabahissa asui tuntematonta ei-indoeurooppalaista kansaa. Ei tiedetä, milloin armenialaiset muuttivat alueelle, ehkä välillä 700-200 eaa. Armenian kulttuuri vallitsi alueella
varhaisella keskiajalla noin 500 jaa. Alueen vanha nimi on "Artsakh", joka lienee sillä ollut jo vanhalla ajalla.


title: Vuoristo-Karabahin historia

text:
Muslimiarabit tunkeutuivat maahan vuoden 650 tienoilla jaa. He nostivat valtaan paikallisia ruhtinaita. Mongolit valtasivat alueen
vähäksi aikaa. Tämän jälkeen armenialaiset, turkkilaiset ja persialaiset kamppailivat vallasta vuosisatojaalueella. Alue säilytti silti monesti autonomian.
1724 ottomaanit valtasivat alueen ja murhasivat monia armenialaisia.


title: Vuoristo-Karabahin historia

text:
Venäjä valtasi alueen Persialta. Venäjä armenialaisti aktiivisesti 1800-luvulla Vuoristo-Karabahia karkottaen islaminuskoisia, ja alueelle muutti armenialaisia.
Azerit tekivät 1920 Susassa joukkomurhan, jossa tappoivat yli 20000 kaupungin armenialaista.


title: Vuoristo-Karabahin historia

text: Neuvostojoukot saapuivat samana vuonna.


title: ISO 3166-2:VC

text: ISO 3166-2:VC on ISO-standardointijärjestön standardi, joka määrittää geokoodit Saint Vincent ja Grenadiineille. ISO 3166-2:VC on ISO 3166-2 -standardin osajoukko, joka määrittää kuuden kunnan koodit.


title: ISO 3166-2:VC

text: Koodin ensimmäinen osa on ISO 3166-1 -standardin mukainen Saint Vincent ja Grenadiinien maakoodi ”VC” ja toinen osa on aluekohtainen numero.


title: Elisa Lompakko

text: Elisa Lompakko on teleoperaattori Elisan maksamisen palvelu ja Suomen ensimmäinen mobiilimaksamisen palvelu . Se aloitti toimintansa 27. helmikuuta 2013 tarjoamalla asiakkaailleen puhelimeen liimattavia tarroja (maksutarra), jotka hyödyntävät EMV-standardin mukaista lähimaksuteknologiaa. Lisäksi palvelu tarjoaa asiakkailleen mahdollisuuden virtuaalisiin nettimaksamiseen käytettäviin kortteihin. Palvelu sisälsi myös mahdollisuuden rahan siirtoon käyttäjien välillä matkapuhelinnumeron perusteella , joka myöhemmin laajeni rahan siirtoon myös muille kuin palvelun asiakkaille . Rahansiirto-ominaisuus poistettiin palvelu-uudistuksessa syksyllä 2015, mutta Elisa on ilmoittanut palauttavansa sen käyttöön myöhemmin. Vuonna 2013 Elisa Lompakko alkoi tarjota opiskelijakorttia, joka sisältää normaalisti luottokorttiin yhdistettävät maksuominaisuudet (sirumaksaminen, magneettiraita) sekä lähimaksamisominaisuuden. Syksyllä 2014 Elisa laajensi lähimaksamisen palveluita tehden ensimmäisenä Suomessa mahdolliseksi maksamisen käyttäen puhelimen omaa NFC-sirua SIM-kortilla olevalla maksukortilla. Palvelukokonaisuuteen on kuulunut myös mm. Saunalahden latausliittymien latausmahdollisuus sekä HSL Matkakortin lukija -ominaisuus. Syksyllä 2015 Elisa ilmoitti palvelun käyttäjämäärän ylittäneen 100 000 asiakasta. Heinäkuussa 2016 Aktia Rahoitusyhtiö osti Elisa Lompakko -palvelun, ja Elisa Lompakko tunnetaan nykyään nimellä Aktia Wallet.


title: Péter Gábor

text: Péter Gábor (14. toukokuuta 1906 – 23. tammikuuta 1993 Budapest) oli Unkarin salaisen poliisin AVO:n johtaja. Hän liittyi Unkarin kommunistiseen puolueeseen vuonna 1931. Hän tuli valituksi salaisen poliisin johtajaksi tammikuussa 1945. Gábor joutui luopumaan virasta juutalaisuuden vuoksi vuonna 1952.


title: Kreeta Karvala

text: Kreeta Karvala on suomalainen toimittaja. Hän työskentelee Iltalehdessä pääkirjoitustoimittajana ja kolumnistina.


title: Kreeta Karvala

text: Karvala valmistui ylioppilaaksi Hämeenlinnan Kaurialan lukiosta 1988, valtiotieteiden maisteriksi Helsingin yliopistosta 1997 ja filosofian lisensiaatiksi Jyväskylän yliopistosta 2008. Hän väitteli tohtoriksi Jyväskylän yliopistossa journalistiikasta aiheella "Kaaoksen kesyttäjät. Uutismediat nettimurroksessa 2006–2012" vuonna 2014.


title: Kreeta Karvala

text: Karvala työskenteli Yleisradiossa uutispäällikkönä 1997–2006, minkä jälkeen hän siirtyi Iltalehteen. Karvala on Jälkiviisaat-ohjelman vakiovieras.


title: Venäjän kansalliskaarti

text: Venäjän kansalliskaarti (ven. Росгвардия,"Rosgvardiya") on Venäjän puolisotilaallinen poliisiorganisaatio. Sen tehtävänä on osaltaan turvata Venäjän nykyinen hallinto, laillisuus ja valtiojärjestys. Kaartia käskee viime kädessä presidentti. Tämä santarmilaitos toimii ulkoparlamentaarista poliittista oppositiota, terrorismia ja järjestäytynyttä rikollisuutta vastaan. Se myös valvoo yksityisiä turvayrityksiä. Venäjän hallitus valvoo tätä kaartia tiukemmin kuin maan armeijaa. Siihen kuuluu joukkojenhallinnan yksiköitä. Kaartilla on tietyissä tilanteissa lupa ampua myös aseettomia väkijoukkoja. Kaarti valvoo Venäjän turva-alan ja sotilasyrityksiä. Kaartin uskotaan lännessä toimivan sodassa myös armeijan apuna tai hyökkäävän armeijan pääasiallisena yksikkönä.


title: Venäjän kansalliskaarti

text: Koko virallinen nimitys on Venäjän federaation iittovaltion kansalliset turvajoukot ( "Federalʹnaya sluzhba voiysk natsionalʹnoiy gvardii Rossiiyskoiy Federatsii. Voidaan lyhentää FSVNG RF (Russian: ФСВНГ РФ).


title: Venäjän kansalliskaarti

text: Kaarti perustettiin turvaamaan Venäjän preseidentinhallinto siinä tapauksessa, että maassa tapahtuisi levottomuuksia, joiden tarkoitus on kaataa nykyinen valtiojärjestys. Lokakuun 1993 kapinan kokemus oli, ettei armeija välttämättä tule kyllin nopeasti apuun.


title: Venäjän kansalliskaarti

text: Sitä jota johtaa kenraali Viktor Zolotov, joka toimi aiemmin sisäministeriön joukkojen komentajana. Viraston alaisuudessa vahvuus on noin 200 000 miestä vuonna 2016. Virasto muodostettiin yhdistämällä Venäjän sisäministeriön joukot, mellakkapoliisi OMON ja poliisin erikoisjoukot Sorb. Kyseessä ei ole "kansalliskaarti" jos se ymmärretään vapaaehtoisten tai reserviläisten muodostamaksi, vaan se koostuu valtion palveluksessa olevasta henkilöstöstä..


title: Venäjän kansalliskaarti

text: Uuden yksikön vahvuudeksi on määrä tulla 400 000 miestä. Yksikön on tarkoitus auttaa poliisia, hiljentää suuria mellakoita ja suojella ydinvoimaloita ja muita strategisia kohteita. Sodan aikana kansalliskaarti siirretään armeijan alaisuuteen, jolloin sen tehtävänä on puolustaa rintaman takaista aluetta.


title: Venäjän kansalliskaarti

text: Suomalaisessa mediassa uuteen virastoon on suhtauduttu eri tavoin. Iltasanomien mukaan Zolotov on "armoton" presidentti Vladimir Putinin luottomies. Kokoomuksen Verkkouutisten mukaan uuden yksikön perustamisen tarkoituksena on varautua hallintoa vastustaviin levottomuuksiin. Kyseessä on "Putinin yksityisarmeija, jolla on lupa ampua kansalaisia".


title: Venäjän kansalliskaarti

text: Venäjän kansalliskaarti saa ampua väkijoukkoja mm. panttivankkitilanteissa, terroristihyökkäyksissä ja suojatakseen valtion rakennuksia ja tavarakuljetuksia. Mutta kaartilla ei silti ole virallista lupaa ampua lapsia ja raskaana olevia naisia.


title: Venäjän kansalliskaarti

text: Saman sivuston mukaan kaarti valvoo Venäjän yksityisiä turvallisus- ja sotilasyrityksiä. Kaarti toimii tarvittaessa voimakkaasti myös ulkomailla. Kaarti pystyisi toimimaan nopeammin kuin lännen asevoimat esimerkiksi sodan syttyessä Baltiassa.


Armenian ja Azerbaidžanin rajakonflikti 2016 alkoi Vuoristo-Karabahissa 2. huhtikuuta 2016. Taistelut olivat pahimpia sitten vuosien 1992–1994 sotatilan. Konflitkissa sai surmansa kymmeniä henkilöitä, myös siviilejä ja ainakin kolme lasta. Ei ole tietoa kumpi kahnauksen aloitti. Azerit hyökkäsivät armenialaisten asemiin useissa kohdissa. Suurimmat taistelut laantuivat 4. huhtikuuta, mutta raskaita kranaatteja ammuttiin yhä. Azerit julistivat parin päivän päästä yksipuolisen tulitauon, mitä Armenia ei uskonut.


title: Armenian ja Azerbaidžanin rajakonflikti 2016

text: Yhdysvallat, Ranska, Venäjä ja Etyj alkoivat selvittää konfliktia ja osapuolet neuvottelivat Venäjän johdolla tulitaon. Tulitaukoa tosin rikottiin jo heti seuraavana päivänä. Tilapäinen tulitauko saatiin aikaiseksi 8. huhtikuuta 2016.


text: Osapuolet syyttivät toisiaan paikkojen Aghdara, Tartar, Agdam, Khojavend ja Fuzulin ympäristöissä käydyistä taisteluista. Armenialaisten mukaan Azerbaižanin armeija aloitti laajan hyökkäyksen 2. huhtikuuta vasteisena yönä. Azerbaidžanin mukaan armenialaiset tulittivat heitä ensiksi 2. huhtikuuta.


text:
Kymmeniä kuoli, myös siviilejä. Yksi armenialaispoika ja kaksi azerilasta kuoli.
Kymmeniä kuoli. Talyshin kylän lähellä käydyt taistelut eivät ajaneet ihmisä pakoon tai aiheuttaneet suurta humanitaarista hätätilannetta.


text: Venäjä neuvotteli osapuolten välille tulitauon 4. huhtikuuta 2016. Tulitauko rikottiin tämän jälkeen.


title: José Bautista

text: José Antonio Bautista Santos (s. 19. lokakuuta 1980 Santo Domingo) on dominikaanilainen baseballpelaaja. Hän edustaa MLB-liigassa pelaavaa Toronto Blue Jaysiä.


title: José Bautista

text: Oikeana kopparina pelaava Bautista on yksi MLB:n vaarallisimmista lyöjistä.


title: José Bautista

text: Bautista muutti Yhdysvaltoihin vuonna 1998 opiskellakseen ja pelatakseen yliopistobaseballia Chipola Collegen joukkueessa. Pittsburgh Pirates varasi hänet vuoden 2000 20. kierroksella.


title: José Bautista

text: MLB-uransa Bautista aloitti vuonna 2004 Baltimore Oriolesissa, ja edusti tulokaskaudellaan ennätyksellisesti viittä eri seuraa. Torontoon hänet kaupattiin elokuussa 2008, ja läpimurtonsa yhdeksi baseballin kovimmista lyöjistä hän teki kaudella 2010.


title: Linxia

text: Linxia (, aikoinaan tunnettu nimenä Hezhou) on piirikuntatason kaupunki Kiinan Gansun maakunnassa. Hallinnollisesti se kuuluu Linxian hui-kansan autonomiseen prefektuuriin ja se on autonomisen prefektuurin päähallintopaikka. Kaupungin pinta-ala on 88,6 neliökilometriä ja väkiluku 274 466 (2010). Kaupungin keskusta sijaitsee linnuntietä noin 80 kilometriä maakunnan pääkaupunki Lanzhousta lounaaseen.


title: Linxia

text: Kaupungin virallisen kotisivun mukaan kaupungin asukasmäärä on 380 000 (2015), joista 55,3% on vähemistönedustajia. Vähemistökansat ovat mm. hui-kansa, dongxiangit, baoanit ja salaarit.


title: Albert Llovera

text: Albert Llovera Massana (s. 11. syyskuuta 1966) on andorralainen ralliautoilija ja entinen alppihiihtäjä.


title: Albert Llovera

text: Lloverasta tuli 17-vuotiaana vuoden 1984 Sarajevon olympialaisissa nuorin talviolympialaisiin osallistunut urheilija. Seuraavana vuonna hän halvaantui vyötäröstä alaspäin kilpailuonnettomuudessa, jälleen Sarajevossa järjestetyssä Euroopan cupin kilpailussa.


title: Albert Llovera

text: Onnettomuutensa jälkeen Llovera vaihtoi moottoriurheiluun, ja voitti käsihallintalaitteistolla varustetulla autolla vuonna 1989 kotimaansa Peugeot Rally Cupin.


title: Albert Llovera

text: Ensimmäisen MM-rallinsa Llovera ajoi vuoden 2001 Katalonian rallissa. Hänen paras sijoituksensa on myös kyseisestä rallista vuodelta 2010, jolloin hän sijoittui 17:nneksi.


title: Albert Llovera

text: Llovera on kilpaillut pääasiassa Fiateilla.


title: Pilke päiväkodit

text: Pilke päiväkodit Oy on vuonna 2003 perustettu suomalainen varhaiskasvatuspalveluita tarjoava yritys, jolla on yli 60 päiväkotia ympäri Suomen.


title: Pilke päiväkodit

text: Yhtiöllä on toimipisteitä Uudellamaalla, Turun seudulla, Lahdessa, Porissa, Nokialla, Kouvolassa, Tampereella, Joensuussa, Varkaudessa ja Oulussa. Yhtiön toiminta-ala on varhaiskasvatus ja siihen liittyvää kerhotoiminta 1-6-vuotiaille lapsille. Mahdollisuuksien mukaan päiväkodeissa järjestetään myös esiopetusta. Pilke päiväkodit järjestää myös perusopetuksen iltapäivätoimintaa 23 koululla pääkaupunkiseudulla, Porissa ja Lahdessa. Yhtiön työllistää noin 650 työntekijää.


title: Pilke päiväkodit

text: Pilke tiedepäiväkoti Oivallus on luonnontiedepainotteinen päiväkoti, jossa on 75 hoitopaikkaa lapsille ja esikouluryhmä. Päiväkoti avattiin Vantaan Päiväkumpuun 1. elokuuta 2016. Se tekee yhteistyötä Tiedekeskus Heurekan kanssa.


title: ISO 3166-2:SM

text: ISO 3166-2:SM on ISO-standardointijärjestön standardi, joka määrittää geokoodit San Marinolle. ISO 3166-2:SM on ISO 3166-2 -standardin osajoukko, joka määrittää yhdeksän kunnan koodit.


title: ISO 3166-2:SM

text: Koodin ensimmäinen osa on ISO 3166-1 -standardin mukainen San Marinon maakoodi ”SM” ja toinen osa on aluekohtainen numero.


title: Džanan Musa

text: Džanan Musa (s. 8. toukokuuta 1999 Bihać) on bosnialainen koripalloilija, joka edusti vuosina 2015–2018 kroatialaisseura KK Cedevitaa ja siirtyi vuonna 2018 NBA:han Brooklyn Netsin joukkueeseen.


title: Džanan Musa

text: Musa pelasi kotimaansa joukkueissa vuoteen 2014 asti, jolloin hän siirtyi kroatialaiseen KK Cedevitaan. Hän pelasi Cedevitan juniorijoukkueissa yhden kauden ja debytoi kaudella 2015–2016 sekä miesten edustusjoukkueessa että Euroliigassa.


title: Džanan Musa

text: Brooklyn Nets varasi Musan NBA:han numerolla 29. Heinäkuussa 2018 Musa ja Nets solmivat monivuotisen sopimuksen.


title: Džanan Musa

text: Maajoukkuetasolla Musa on edustanut Bosnia ja Hertsegovinan juniorimaajoukkueita. Hän pelasi vuosien 2014 ja 2015 alle 16-vuotiaiden EM-kilpailuissa ja johdatti maansa EM-kultaan vuonna 2015. Musa voitti molemmissa kisoissa turnauksen pistetilaston tehtyään vuoden 2014 kisoissa 23,0 pistettä ottelua kohden ja vuoden 2015 kisoissa 23,3 pistettä ottelua kohden.


title: Ibrahim Nasir

text: Ibrahim Nasir Rannabandeyri Kilegefan (2. syyskuuta 1926 – 22. marraskuuta 2008) oli malediivilainen poliitikko, joka toimi Malediivien pääministerinä sulttaani Muhammad Fareed Didin alaisuudessa 1957-1968 ja seurasi häntä tullakseen toisen tasavallan presidentiksi 1968-1978. Hänen seuraajansa oli Maumoon Abdul Gayoom.


title: Ibrahim Nasir

text: Nasir kuoli 22. marraskuuta 2008 82-vuotiaana Mount Elizabethin sairaalassa Singaporessa. Syytä kuolemaan ei tunneta.


title: Garth Joseph

text: Garth McArthur Fitzgerald Joseph (s. 8. elokuuta 1973 Roseau) on dominicalainen entinen koripalloilija.


title: Garth Joseph

text: Sentterinä pelannut 218-senttinen Joseph pelasi ainoalla NBA-kaudellaan 2000–2001 neljä ottelua, kaksi Denver Nuggetsin ja toiset kaksi Toronto Raptorsin riveissä. Yhteensä hänen saldoksi tuli 16 peliminuuttia, kaksi pistettä, kaksi levypalloa sekä yksi heitontorjunta.


title: Garth Joseph

text: NBA-uransa jälkeen Joseph pelasi muun muassa vuosina 2001–2005 Kiinan CBA-liigassa. Hän lopetti ammattilaisuransa vuonna 2010.


title: Mardakertin yhteenotot 2008

text: Mardakertin yhteenotot 2008 olivat armenialaisten ja azerien joukkojen välisiä taisteluja Vuoristo-Karabahissa. Taistelut olivat pahin tulitaukorikkomus siihen asti vuonna 1994 päättyneen sodan jälkeen. Osapuolet syyttivät 4. maaliskuuta 2008 alkaneesta välikohtauksesta toisiaan ja sanoivat molemmat voittaneensa kahakan. Ainakin 4 azeria kuoli.


title: Mardakertin yhteenotot 2008

text: Armenia halusi 1987 liittää itseensä Azerbaidžanin hallussa olleen Vuoristo-Karabahin, jonka enemmistö oli armenialaisia. Armenia ja Azerbaidžan kävivät vuosina 1988–1994 sodan, jossa molemmat osapuolet karkottivat toistensa kansalaisia alueiltaan. Armenia miehitti Vuoristo-Karabahin, joka julistautui itsenäiseksi. Mutta Azerbaidžan ja kansainvälinen yhteisö eivät tunnustaneet Vuoristo-Karabahia itsenäiseksi.


title: Mardakertin yhteenotot 2008

text: Kun Kosovo julistautui itsenäiseksi 2008, azerit vetivät maasta rauhanturvaajansa. He ajattelivat Kosovon itsenäistymisen olevan ennakkotapauksen, jonka pohjalta Armenian miehittämä itsenäinen Vuoristo-Karabah voitaisiin irrottaa Azerbaidžanista virallisestikin. Rajakahakointi alkoi sen jälkeen kun ihmiset protestoivat Armeniassa maan presidentinvaalien jälkeen, 4. maaliskuuta. Jerevanissa puhkesi mellakka ja tulitaisteluja protestoijien ja poliisien välille. Armeija saapui 2. maaliskuuta. Armenia syytti myöhemmin Azerbaidžania yrityksestä käyttää hyväkseen maan sisäisä levottomuuksia.


title: Hezuo

text: Hezuo (, "Zö Chongkyir"; ) on piirikuntatason kaupunki Gansun maakunnassa Kiinassa. Hallinnollisesti se kuuluu Gannanin tiibetiläisten autonomiseen prefektuuriin ja se on autonomisen prefektuurin päähallintopaikka. Kaupungin pinta-ala on 2 670 neliökilometriä ja väkiluku 90 290 (2010). Kaupungin keskusta sijaitsee linnuntietä noin 150 kilometriä maakunnan pääkaupunki Lanzhousta lounaaseen.


title: Hezuo

text: Kaupungin nimi tarkoittaa tiibetin kielessä ”paikkaa, jossa esiintyy antilooppeja”.


title: Hezuo

text: Kaupungin virallisen kotisivun mukaan kaupungin asukasmäärä on 90 300 (2015), josta on 49 700 tiibetiläistä (55,04 %).


title: Emmerson Boyce

text: Emmerson Orlando Boyce (s. 24. syyskuuta 1979 Aylesbury, Englanti) on englantilaissyntyinen barbadoslainen jalkapalloilija, pelipaikaltaan puolustaja. Hän edustaa Englannin Ykkösliigassa pelaavaa Blackpoolia.


title: Emmerson Boyce

text: Boyce pelasi vuosina 2006–2015 yhteensä 256 sarjaottelua Wigan Athleticin riveissä, ensin Valioliigassa ja kahtena viimeisenä kautena sarjatasoa alempana Mestaruussarjassa.


title: Emmerson Boyce

text: Barbadoksen maajoukkueessa Boyce debytoi vuonna 2008. Hänen molemmat vanhempansa ovat kotoisin Barbadokselta.


title: Marcel Büchel

text: Marcel Büchel (s. 18. maaliskuuta 1991 Feldkirch, Itävalta) on itävaltalaissyntyinen liechtensteinilainen jalkapalloilija, pelipaikaltaan keskikenttäpelaaja. Hän edustaa Italian Serie A:ssa pelaavaa Empolia, jossa on lainalla saman sarjan Juventuksesta.


title: Marcel Büchel

text: Liechtensteinin maajoukkueessa Büchel debytoi saatuaan maan kansalaisuuden vuonna 2015.


title: VA-111 Škval

text: VA-111 Škval (Ven. "Шквал") -torpedo (myös vedenalainen- ohjus tai raketti) on Neuvostoliitossa vuonna 1977 kehitetty ensimmäinen superkavitaatiota hyödyntävä vedenalainen ase. Torpedo kulkee veden alla yli 200 solmun (370 km/h) nopeudella. Ensimmäiset mallit olivat kaapeliohjattuja, eli torpedoa ohjattiin sen perässä kulkevan kaapelin avulla emäaluksesta, niin kauan kuin kaapelia riitti. VA-111 esiteltiin vuonna 1999 Abu Dhabin asemessuilla. Škvalia on myöhemmin jatkokehitetty lisäämällä torpedoon muun muassa kauko-ohjausominaisuuksia, minkä lisäksi sen ohjattavuutta on parannettu. Škval voidaan varustaa myös ydintaistelukärjellä. Sen alkuperäinen pääkäyttökohde oli torjua suuria pinta-aluksia, niin sanottuja pääuhkakohteita, kuten lentotukialuksia, mutta myös tarvittaessa taistelulaivoja ja ydinsukellusveneitä. VA-111 ammutaan 533 mm torpedoputkesta ponnekaasulla tai muutoin noin 50 (93 km/h) solmun nopeudella, jonka jälkeen sen kiinteäajoaineinen rakettimoottori kiihdyttää torpedon yli 200 solmun nopeuteen. Škval voidaan laukaista myös pinta-aluksesta, tai pudottaa lentokoneesta.


title: VA-111 Škval

text: Škval-torpedon kehitys aloitettiin vuonna 1960, alkuperäisenä käyttötarkoituksena torjua lentotukialuksia ja ydinsukellusveneitä. Myöhemmin Škvaliin lisättiin Inertiasuunnistusjärjestelmä, mikä teki siitä entistä autonomisemman ja riippumattoman emäaluksen ohjauksesta. Torpedoon on myös lisätty nykyaikaisia, nopeampia ja tarkempia radio-kauko-ohjausjärjestelmiä ja sen toimintasädettä on kasvatettu.


title: VA-111 Škval

text: Škvalin ohjaus perustuu neljään ulosvedettävään siivekkeeseen tai spoilereiin, jotka koskettavat kavitaatiokuplan ulkoreunaa ja aiheuttavat vastusta ja siten kääntävät torpedon haluttuun suuntaan.


title: VA-111 Škval

text: Škval-torpedo luo ympärilleen kavitaatiokuplan, mikä pienentää sen liikevastusta huomattavasti, ja mahdollistaa korkeiden nopeuksien saavuttamisen. Kavitaatiokupla muodostuu pääasiassa liike-energian aiheuttamasta kitkasta kosketuspisteessä veden kanssa. Kavitaatiokuplan saavuttamisen helpottamiseksi (eli saavuttamiseksi alhaisemmalla nopeudella), osa rakettimoottorin kuumasta pakokaasusta käytetään myös veden höyrystämiseen ohjuksen kärjessä kaasuejektorin avulla.


title: VA-111 Škval

text: Škval-torpedon olemassaolo oli suuri uhka Yhdysvaltojen laivastolle, jonka yhä kasvavasti strategisesti tärkeä osuus oli suuret lentotukialukset. Siinä missä ilmassa lentäviä ohjuksia vastaan kehitettiin jatkuvasti melko tehokkaita puolustusmekanismeja, vastaavia mekanismeja Shkvalia vastaan ei ollut eikä ole. Toisin kuin perinteistä torpedoa vastaan, nopeuden johdosta, väistäminen varsinkin suurelle pinta-alukselle oli lähestulkoon mahdotonta. Škvalin eräs strateginen heikkous on sen korkea kuuluvuus kaikuluotaimella, mistä myös sen nimitys on mahdollisesti juontanut juurensa (Squall - (pyörremyrskyn) ulina), mutta siinä missä sen havaitseminen on helppoa, sen välttäminen on kuitenkin lähestulkoon mahdotonta.. Toisin kuin suurilla lentotukialuksilla, joiden sotilasstrateginen merkitys on pitkäkestoinen läsnäolo, Škvalin sotilasstrateginen merkitys on nopea vihollisen pääuhkakohteen tuhoaminen.


title: VA-111 Škval

text: Shkvalin kehitykseen liittyvä vakoilutieto oli suuressa arvossa mm. amerikkalaisen liikemeiehen Edmond Pope:n ja Aleksander Litvinenko:n uskottiin vuotavan torpeedon liittyviä salaisia tietoja ulkovalloille.


title: Pavel Dybenko

text: Pavel Jefimovitš Dybenko (, 16. helmikuuta 1889 Tšernihivin kuvernementti – 29. heinäkuuta 1938 Moskova) oli ukrainasyntyinen bolševikki ja puna-armeijan upseeri. Hänen ensimmäinen aviopuolisonsa oli Aleksandra Kollontai.


title: Pavel Dybenko

text: Ukrainalaisen talonpojan perheeseen Novozybkovin kaupungin lähistöllä sijaitsevassa Ljudkovon kylässä syntynyt Dybenko lähti mukaan bolševikkien toimintaan vuonna 1907. Hieman myöhemmin hän muutti Riikaan, jossa Dybenko työskenteli satamassa, kunnes hänet marraskuussa 1911 värvättiin Venäjän Itämeren laivastoon. Dybenko palveli Kronstadtin laivastotukikohtaa kotisatamanaan pitäneellä "Dvina"-nimisellä koulualuksella, jonka miehistö oli kapinoinut vuotta aikaisemmin. Vuonna 1915 hän osallistui "Imperator Pavel I" -taistelulaivalla puhjenneeseen kapinaan. Dybenko tuomittiin puolen vuoden vankeusrangaistukseen, jonka jälkeen hänet lähetettiin jalkaväkisotilaaksi Saksan vastaiselle itärintamalle. Sodanvastaista propagandaa levittänyt Dybenko tuomittiin jälleen puoleksi vuodeksi vankilaan, mistä hänet vuoden 1917 helmikuun vallankumouksen jälkeen siirrettiin takaisin Itämeren laivastoon.


title: Pavel Dybenko

text: Huhtikuussa 1917 Dybenko valittiin Helsingistä käsin toimineen Itämeren laivaston keskuskomitean eli Tsentrobaltin puheneuvoston puheenjohtajaksi. Kyseessä oli helmikuun vallankumouksen jälkeen perustettu demokraattinen Itämeren laivastoa hallinnut elin, joka bolševikkien lisäksi koostui menševikeistä, anarkisteista sekä sitoutumattomista merisotilaista. Dybenkon poliittisena neuvonantajana toimi Aleksandra Kollontai.


title: Pavel Dybenko

text: Lokakuun vallankumouksen aikana Dybenko oli edelleen Helsingissä, jossa hän organisoi Pietariin vallankumouksellisten tueksi lähetettyjen joukkojen merikuljetuksia. Joidenkin väitteiden mukaan hän kuitenkin olisi ollut Pietarissa ja tuhonnut Talvipalatsin valtauksen yhteydessä todisteet Saksan keisarikunnan bolševikeille antamasta rahoituksesta. Vallankumouksen jälkeen Vladimir Lenin nimitti Dybenkon laivastoasioista vastaavaksi kansankomissaariksi.


title: Pavel Dybenko

text: Helmikuussa 1918 Dybenko lähetettiin Narvaan pysäyttämään Pietaria kohti edenneitä saksalaisia, mutta hänen komentamansa joukot keskittyivät lähinnä juopotteluun ja ryhtyivät myös perääntymään. Dybenko erotettiin ja hänen tilalleen nimitetyn kenraali Dimitri Parskyn johdolla saksalaiset onnistuttiin vihdoin pysäyttämään. Huhtikuussa Dybenko erotettiin kansankomissaarien neuvosto sekä myös koko puolueesta. Lisäksi hänet asetettiin sotaoikeudessa syytteeseen pelkuruudesta. Dybenko sai kuitenkin vapauttavan tuomion, koska oikeus ei pitänyt häntä saamaansa tehtävään pätevänä.